text:
Diabierna ultimo director di Departamento di Aduana, sr. Roderick Croes, conhuntamente cu Minister di Finansas, Economia y Cultura sra.mr Xiomara Ruiz-Maduro y Hoofd di Opleiding sr. Nic Quandus a hasi entrega di e certificado na tur 10 cursista di e opleiding.
E ceremonia a tuma lugar den e aula di Universidad di Aruba, den compania di miembronan di Management Team, cursistanan y nan ser keri, sra. Patricia Flanders-Illes Secretaria di e opleiding, sr. Paul Vandormael Coordinador di e opleidingen na DAA y docentenan.
Durante discursonan di tanto sr. Croes como di sr. Quandus a enfatisa riba e importancia di e Verificateursopleiding pa e organisacion di Aduana. Cursistanan cu termina e opleiding cu éxito lo funciona como specialista y lo hiba e organisacion riba e “next level”.
Minister di Finansas, Economia y Cultura, sra. Mr. Ruiz-Maduro a felicita y elogia tur 10 cursista cu a cuminsa e opleiding y awor ta terminando nan verdiepingsdeel 1. Sra. Ruiz-Maduro a enfoca tambe riba e esfuerso y sacrificio cu cada cursista a hasi pa por termina e
fase aki cu exito y a duna nan palabra di motivacion pa nan por termina cu e opleiding aki 6 luna.
Departamento di Aduana ta gradici y felicita cada un di e cursistanan y ta deseanan hopi exito den e Verdiepingdsdeel 2 di e Verificateursopleiding.
Pabien ta bai na: sr. Edgard Croes, sra. Anna Cristina Croes-Gonzalez, sra. Sharina van der Biezen-Hernandez, sra. Angeli Nuboer, sra. Mildred Franken-Peña, sra. Deyanira Ras, sra. Eliane Riley, sra. Ivette Semerel, sr. Enrico Soto y sra. Marilyn Webb.
Un danki ta bai na Director di Aduana, Minister di Finansas, Universidad di Aruba, Hoofd, Secretaris, Adviseur, Coordinador y Docentenanan di e Verficateursopleiding tanto na Aruba y BCKC. Un gradicimento inmenso ta bai na tur Cursistanan y nan famianan pa tur nan esfuersonan y sosten. Tambe na e afdeling Algemene Zaken y demas empleadonan cu a duna un nan aporte pa cu e curso aki.
Gerencia, staf y empleadonan di Departamento di Aduana ta desea tur cursistanan hopi exito den e Verdiepingdsdeel 2 y ta spera ancioso riba nan regreso.


c: text/html

text:
KRALENDIJK –E artista Boneriano Jonathan Anthonio, konosí pa ‘Jhony-o Tu Caballero’, nòmber artístiko, su potrèt tabata publiká riba Billboard na New York. E kantante ta inmensamente kontentu, loke el a ekspresá mandando un email pa Radio Live 99.9 FM, pa publiká i informá konosí i famia na Boneiru. “Mi soño a bira realidat ku mi potrèt ta riba Billboard na Times Square, New York,” el a menshoná.
Ta un honor i privilegio pa mi ta riba ‘Billboards’ na New York,”el a menshoná. Jhony-o Tu Caballero ta un kantante konosí aya na New York, ya pa algun tempu. E ta kanta, balia i duna show. Algun tempu pasa el a estrená e kantika “Poco a Poco. Riba su página di ‘Facebook’ por haña mas di loke e ta hasi na Merka.

robotstxt: allowed

filter: keep


text:
Ken ta Andrea Brazilian Miss? Andrea ta un entrepreneur Brasileño, cu ta dirigi su mesun marca di paña y ta miho conoci como e ‘girlfriend’ di e hungado di baseball di Grandes Ligas, Ozzie Albies, di Curacao. Despues di wak nan hunto varios biaha den publico, awo e fans di Albies ta sinti e curiosidad pa sa mas ken ta su pareha.
Celeb Saga a informa cu Andrea ta e persona tras di Brazilian jumpsuit, cu ta confecciona na Brasil for di tela autentico, sinembargo su empresa ta ubica na Georgia. E ta maneha su website y ta promociona su marca uzando e nomber di Brazilian Miss.
Brazilian Miss no tabata asina popular como marca, pero tabata despues cu el a uni cu e hungado di baseball, el a cuminsa gana mas popularidad online. Aunke e pareha ta mustra di ta comparti un laso fuerte, ainda nan no a duna un update tocante nan futuro como pareha. P’esey por tarda algun tempo prome cu Andrea converti den esposa di Albies. Brazilian Miss su cuenta di Instagram tin mas di 65 mil siguido, unda por mira diferente potret di Andrea y Albies hunto.


text:
Diaranson merdia e lider di fraccion Accion 21 den parlamento, Miguel Mansur, a splica e motibo pa cual el a vota contra di presupuesto 2023.
“Mi no kier bagatelisa e echo cu tin 1% di surplus pasobra esey ta un mehoracion riba un deficit. Esey kier men cu nos ta stop di endeuda futuro generacion di Arubiano,” asina e politico a bisa. Di otro banda, a indica cu “tin dos manera pa bo logra un surplus: un ta baha gasto di gobierno y e otro ta impone medida y hisa entrada.”
Mientras cu International Monetary Fund (IMF) y College Financieel Toezicht (CFT) tin decadanan consehando pa baha gasto di gobierno den un forma structural, lamentablemente esey no ta loke a sosode den presupuesto 2023, segun Mansur. Loke a wak ta mas medida riba pueblo, riba e bishitantenan; cosnan cu ta bay haci e prosperidad economico mas dificil.
Mansur: “Semper mi ta bisa: Ora bo ta bin cu mas medida, bo ta hisando gasto di sector publico cu despues sector priva mester bay paga p’e. Lo m’a prefera un surplus a base di bahada structural den gasto di gobierno.”
Durante tratamento di presupuesto supletorio 2022, e parlamentario a puntra minister di finanzas pa bisa ki gasto a baha, pero no tin. A referi na gasto di personal, pero esey ta door di e cortamento den salario. Dus e bahada structural no a sosode ni den presupuesto 2022, ni den presupuesto 2023.
El a splica cu su lamento di mas grandi ta cu na luga di baha gasto di gobierno, minister di finanzas a admiti cu gastonan a subi atrobe. Kier men awo ta pueblo tin cu bay paga pa e excesonan ey y tin hopi espacio pa reduci gasto.
Pa e relato completo, lesa e edicion di TREMPAN


text:
Awe nos a pasa di bishita cerca e hungador di Sv Estrella, Pheadrick Baromeo y desea e un pronto recuperacion.
You May Also Like
News June 9, 2018
‘Football for Friendship’ – E prome dia di e International Friendship Camp.
Tabata un dia largo, pero hopi leuk mes, asina nos Head of Delegation Sra. Monique Ras a informa nos.…
News September 13, 2018
ABC Cup 2018 (antes yama Copa Antiyano) ta inicia cu tres gran partido dia 15 september 2018
ABC Cup 2018 (antes yama Copa Antiyano) ta inicia cu tres gran partido dia 15 september 2018. • Sport Vereniging…


text:
31 di yanüari
31 di yanüari ta e di 31 dia di aña riba e kalènder gregoriano. Ta resta 334 dia (335 den un schrikkeljaar) pa finalisa e aña.
A sosodé[editá | editá fuente]
- 1968 - E isla Nauru ta independisá di Australia.
- 2020 - Reino Uni a bandoná Union Oropeo na 23:00 ora tempu lokal, ehekutando e asina yama "Brexit".
A nase[editá | editá fuente]
- 1916 - Ciro Kroon (†2001), polítiko kurasoleno i promé minister di Antias Hulandes (1968- 1969).
- 1938 - Prinsesa Beatrix
A fayesé[editá | editá fuente]
A selebrá/konmemorá[editá | editá fuente]
- Nauru - Dia di Independensia
- Republika Dominikano - Dia di Hubentut


text:
Doño di trabao cu maneho di ‘No Work – No pay’.
Durante e crisis actual di COVID-19 tin doño di trabao cu ta aplica un maneho temporal di ‘No Work – No Pay’. Doño di trabao cu a aplica e maneho aki por ahusta salario cerca SVb pa asina e cobransa di SVb por refleha e situacion actual.
Tur doño di trabao lo sigui wordo cobra prima di SVb riba salario(nan) coriente. Esaki por wordo evita si e doño di trabao ahusta salario(nan) cu ta cay bao e maneho aki. Pa evita cobransa di prima riba e salario(nan) aki mester ahusta e salario(nan) na Afl. 0,01 (1 cent) salario pa dia (dagloon) cerca SVb.
Pa haci esaki subi nos portal di MiSVb (https://misvb.svbaruba.org), login y cambia e dagloon pa e empleado(nan) cual ta cay bao e maneho aki. Yena e suma di Afl. 0,01 como salario pa dia, e fecha riba cual e maneho a drenta na vigor y confirma e cambio(nan) riba e portal.
Na momento cu e maneho aki a vence por reahusta e salario pa dia bek pa e empleado(nan).
Pa mas informacion por tuma contacto cu nos na info@svbaruba.org. Den caso cu tin problema pa log riba MiSVb por tuma contacto cu nos Helpdesk MiSVb na helpdesk@svbaruba.org of manda mensahe riba Whatsapp na +2975272740.


text:
Paradera – Diadomingo atardi polis t ambulance a bay altura di Anytime Bar Restaurant, caminda un accidente cu hende herida a sosode. Na e sitio polisnan ta topa cu un Toyota Yaris color cora y un Kia Ceratto, ambos auto leu di otro.
Na e sitio por scucha varios version, pero loke por a conclui ta cu e dama aparentemente tawata tras di un in persona cu e tin of tawata tin un relacion amoroso cune.
Den su ansha pa sigui e auto e lo a bay haci un maniobra y ta dal na banda di un vehiculo cu tawata bayendo direccion di Playa.
Ambos auto a kibra hopi.
Ambulance a transporta e dama pa hospitaal, mirando cu e lo a dal su cabes. Polis a confisca ambos auto, esta di e pareha cu tawata persigui otro.


text:
Parlamentario Alan Howell
“Den cada detaye cu e gobierno aki por duna nos ciudadanonan un rosea, nos lo sostene esaki”. Esaki ta palabranan di Alan Howell durante conferencia di prensa, e ta referi aki na e echo cu Minister Dangui Oduber a postpone e introduccion di e lista positivo nobo di remedi, despues cu Fraccion di POR a haci un apelacion fuerte na e mandatario pa para esaki.Howell ta indica cu nos pais y nos ciudadanonan no ta pasando den e miho tempo y pesey e ta aplaudi cada detaye cu ta wordo duna pa por yuda nos hendenan y ponemento ‘on hold’ di e listapositivo nobo ta duna nos ciudadanonan un rosea pa loke ta e parti di cuido.Tambe Alan Howell a menciona cu Hulanda a impone riba Gobierno di Aruba pa bin cu un reduccion di mas o menos 5 miyon Florin den cuido, cual ta algo inaceptabel, pero lamentablemente na e momento ey, Gobierno di Aruba mester a bay di acuerdo cune na cuminsamento y despues seguramente nan lo a busca un forma pa wak con por yega toch na un acuerdo pa elimina esaki.“Nos di Fraccion di POR a para fuerte den Parlamento y a manda un señal hopi cla pa Gobierno, cu cortamento di 5 miyon den cuido medico ta inaceptabel”. Howell a expresa. E ta sigui bisa cu a haya diferente stakeholders cu ta forma parti di cuido, aproximadamente 17 di nan a bay Parlamento y a splica e parlamentarionan cu ta imposibel pa por corta 5 miyon den cuido. Nan a duna un señal cu no solamente ta bay trece un desaster total pa loke tat rata nos cuido den tur sentido, pero hasta por haya cu ciudadanonan pa motibo di e medida aki lo fayece. Apart di esey tambe a duna señal tambe cu nos lo por perde hopi di nos profesionalnan cu tampoco ta dispuesto pa traha den e sistema aki y probablemente lo por dicidi di bandona nos pais pa bay traha otro caminda unda nan lo por traha den tur tipo di trankilidad.Alan Howell ta di opinion cu ta importante pa tur parlamentario y gobierno keda para firme contra Gobierno di Hulanda, contraPolitiek Den Haag, pa no acepta e cortamento di 5 miyon dencuido medico. Na final, el a gradici Minister Dangui Oduber pa recapacita riba e decision di corta den e lista positivo y pone esaki ‘on hold’, pasobra ya caba nos ciudadanonan ta pasando den duro y pa pone un peso extra pa paga pa cierto remedinan cu nan tin mester pa nan salud, ta solamente stik lo cabi stiknan den e momento di crisis aki. “Pueblo por conta cu nos lo sigui para fuerte pa tur decision cu nos ta sinti cu no lo ta apto na e momentonan aki pa nos ciudadanonan”.


text:
ORANJESTAD,Aruba
Aruba no tin nesesidad di drenta den panico. No ta nesesario pa tin fila na arugar y tampoco na supermercadonan. Cada ciudadano por biba su bida normal , zorg pa tin cosnan esencial pa haci limpi , pero no ta nesesario pa para den filanan largo debi cu e lugarnan esencial lo keda habri pa cada persona por haya loke ta nesesario. Arugas y tampoco supermercado lo no bay sera no tin un motibo pa tin fila largo. Nos mester ta un poco mas consiente con nos ta gasta nos placa den e temporada dificil aki


text:
Oranjestad, St. Eustatius- E isla di St. Eustatius ta preparando pa poko poko habri su fronteranan bèk pa e públiko biahero.
Den un promé fase tur residente ku a wòrdu bakuná kaba por drenta bèk isla ora nan sali biaha pa otro isla. Ora di regresá nan no mester presentá ni prueba di PCR, ni no mester bai den karentena.
Den e di dos fase, ku ta kuminsá for di dia 9 di mei, biahero di e otro islananan Hulandes Karibense, tambe por drenta bou di e mesun kondishon, basta nan ta kompletamente bakuná kaba. Ta konsiderá hende kompletamente bakuná ora nan a pasa tur dos angua.
Den e kaso aki tampoko no ta rekerí ni prueba di PCR, ni no mester bai den karentena.
Fase 3 ku 4
Den fase 3 tur turista por bishitá St. Eustatius sin hasi tèst di PCR, kaminda no mester bai den karentena. Sinembargo, esaki lo ta posibel solamente ora e turista en kestion ta ya kompletamente bakuná, i alabes 50% di e poblashon di Statia mester ta bakuná kaba. Ta pesei, pa e fase aki no por pone fecha konkreto ainda.
De fase 4 tur hende por bishitá St. Eustatius ku òf sin ku nan ta bakuná. Sinembargo, den e kaso ei 80% di e poblashon lo mester ta bakuná pa no tin muchu peligar ku Corona lo por plama riba e isla.


text:
Stichting End Child Abuse ta haci entrega di un carta na gobernador di Aruba y na parlamento cu peticion urgente. E peticion riba nan carta ta pa tur parlamentario y minister pasa tres diferente tipo di screening.
Mijenou Tromp y Edwin Willems, ta forma parti di Stichting End Child Abuse y a presenta esaki na gobernador. Nan ta sinti cu gobierno a haci hopi promesa sinembargo no a cumpli cu nada.
Nan a trece dilanti cu e fundacion a organisa un demonstracion masal pa mustra nan mal contento riba e maneho y sistema na Aruba. Nan ta expresa cu a bin cu Social Crisis Plan a gasta 36 miyon pero no a trece ningun beneficio pa e muchanan.
No tin solucion pa e problematica di abuso di mucha, nan tin nan mesun pensamento riba pakico e tardansa pa bin cu solucion. Ta bisa cu nan proceso por keda stroba pa hende den posicion halto den gobierno y pa motibo a entrega e carta cerca gobernador.
Locual nan ta pidi p’e ta transparencia, integridad y solucionnan. Den e carta ta papia di e lucha pa derecho di mucha. A mustra situacion cu por a mira den ultimo añanan unda Minister, Parlamentario of Coordinadonan na diferente ministerio a haya nan mes den Corte pa acusacion di abuso sexual di mucha / menor di edad.
“Tin Politico cu den pasado a traha yiu cu muchanan menor di edad y nunca a wordo denuncia ya cu e mayornan a acepta of sconde e caso. Awendia e ta miembro di Parlamento manera nada no a pasa,” Mijenou Tromp a lesa e parti aki cu ta para den e carta pa Gobernador.
Cada parlamentario tin un funcion importante, e ta un representante di pueblo y ta masha importante pa nan ta integro, confiabel y tin un nivel di moralidad halto pa e funcionnan aki.
“Pa cambia leynan pa duna miho sentencia na abusadonan y miho yudansa na victimanan, pa elimina e posibilidad pa abusadonan drenta gobierno y podera di posicion importante y di poder”, Tromp a bisa.
Pa e motibonan ariba menciona y door cu ta den un proceso electoral aworaki, ta haya cu ta e momento pa tur minister y parlamentario pasa den un proceso di screening cu ta consisti di tres parti y di e forma aki por cuminsa papia di integridad. “Nos ta urgi Gobernador pa haci tur lo posibel pa para actonan di abuso sexual cu menornan.”


text:
UPB KU STRUKTURA I ORGANISASHON POLÍTIKO FUERTE PA REALISÁ METANAN DI BONEIRU
UPB KU STRUKTURA I ORGANISASHON POLÍTIKO FUERTE PA REALISÁ METANAN DI BONEIRU
Kralendijk – Union Patriótiko Boneriano ta konosí pa su forsa di organisashon. Último añanan komo resultado di elekshon 2019 UPB a bira un partido chikí i su forsa di organisashon tambe a keda limitá. Miéntras tantu UPB ta mira si, ku ningun otro partido no a krea un organisashon fuerte. Un organisashon fuerte ku ta sali defendé interesnan di Boneiru. Tampoko un organisashon fuerte ku kurason p’e hende ku mas ta sufri den e desaroyo di Boneiru.
Segun lider polítiko James Kroon: “Pa e elekshon benidero UPB kier ta un organisashon grandi atrobe. Un organisashon grandi i fuerte ku kurason pa hende. Tambe un organisashon grandi i fuerte ku lo sigui e lucha di derecho pa Boneiru i e suidadano di Boneiru dentro di Hulanda. Boneiru a stòp di lucha pa su derechonan. E situashon aki no por keda asina aki mas. Pues UPB ta lansa su mes un biaha mas pa bira un partido grandi na Boneiru. Nos mester di e forsa di votadónan bèk pa nos por sigui e lucha di Boneiru. Ta ku forsa grandi di votadónan nos por sigui e lucha i realisá benifisionan pa hende”.
“Di nos parti nos lo krea un organisashon fuerte bek pa UPB. E intenshon ta pa bini ku un grupo di guia (stuurgroep) di diferente hendenan ku ekspertisio. Entre otro hendenan ku ekspertisio di barionan i e hende den nesesidat, otronan ku ekspertisio di maneho, ekonomia i finansa. Tambe hendenan ku kapasidat pa planifiká i otronan ku kapasidat pa representá interesnan di Boneiru riba e tereno estatal i demokrasia. E grupo di guia (stuurgroep) lo konsistí di miembronan di Konseho Insular di UPB, lider polítiko di UPB, posibel diputadonan i otro personanan ku no nesesariamente ta bai riba lista polítiko di UPB. Un kos ta sigur tur persona di e grupo di guia (stuurgroep) lo ta dilanti di kortina i lo representá Boneiru i lucha na di un forma aktivo pa interesnan di Boneiru. E grupo di guia lo no ta pa kampaña polítiko so pero lo keda eksistí i profilá fuertemente despues di elekshon di mart 2023”, segun lider polítiko James Kroon.
“Ta di e forma aki den pasado UPB a yega na tur logronan pa Boneiru i su hendenan. Nos kier UPB su bon organisashon bèk riba pia pa lucha pa Boneiru. Pueblo lo disidí e ora ei si UPB ta
haña sosten grandi un biaha mas pa huntu nos sigui e lucha di derecho pa Boneiru i su hendenan”, segun Lider polítiko James Kroon.


text:
Festival di Kor 2019
WILLEMSTAD – Djadumingu riba 2 di Yüni 2019, den e Sporthal di International School na Emmastad ku un sala kompletamente di “Sold Out”, diestres Grupo di Scouting Antiano, e asosashon di Scout di Curaçao a kompetí kontra otro den Promé edishon di Festival di Kor “Singing Scouts”.
Direktamente despues di e apertura ofisial i un presentashon tur afó di Explosion Dansers, Gruponan a subi esenario kompaña pa banda òf pista di músika pa deleitá e públiko i nan fanatikonan presente ku Kanto, Shou, Baile i trahenan konfekshona espesialmente pa nan presentashon.
Kada grupo a prepará intensamente ku treinen, muzik i koreografia pa asina nan por a kompetí den e festival. Mirando e nivel di presentashon por konkluí ku hopi ora, energia i amor a wòrdu hinka den kada presentashon.
Pa e presentashon kada grupo mester a prepará tres kantika, un Gospel, un típiko di Kòrsou i un di Scouting
Mester bisa ku e bataya tabata hopi pèrta i a duna e hurado konsistiendo di hendenan versá den kanto i músika di nos komunidat, hopi doló di kabes pa por a saka e tres Gruponan ganadó.
Despues di 4 ora di shou i kanto, e hurado a skohe e siguiente Gruponan komo ganadó.
Grupo Ganadó Apsoluto – Grupo Sint Antonius
Promé finalista – Grupo Cariben
Segundo Finalista – Grupo C.N. Winkel
Premio Estímulo – Grupo NAFASI
Promé ku a pasa pa e anunsio di e ganadónan, Direktiva i Distriktonan 1 i 3 a homanegia nos Alto Komisario saliente – Frendsel “Pappy” Laucruz pa su dies añanan ku ela para na kabes di nos asosashon – SCOUTING ANTIANO.
Pa medio di esaki direktiva i staf di Scouting Antiano, kier a yama danki i pabien na e komishon ku a planeá i ehekutá e festival i kada grupo di Scoutnan, nan miembronan i mayornan ku a traha hopi duru pa por a hasi e festival di kanto “Singing Scouts” un éksito rotundo.
Keda pendiente na edishon number dos di nos festival pa selebrá e 90 aña di Scouting riba e isla di Kòrsou otro aña 2020, ku Dios ke.


text:
ORANJESTAD,Aruba
Parlamentario Endy Croes ta precupa cu ultimo desaroyonan. Hunto nos mester buska solucion y salida elegante pa pueblo. Corona Virus converti su mes den un Pandemia infectando mas di 2.3 miyon hende rond mundo causando mas di 160 mil morto. Paisnan a tuma tur medidanan nesesario pa preveni cu e Corona virus lo keda plama liher . Esaki sinembargo a causa un golpi fuerte pa economia mundial. Aruba ta conosi como kleinschallig economie y un economia cu su “drive” of pilar economico ta depende riba turismo. Segun estudio contribucion di turismo ta 21% di GDP di nos pais mientras 82 % di turismo ta bini di USA. USA actualmente ta e epicentro di Corona virus cu rond 38 mil morto. Pues lo tuma mas tempo cu kisas tin planea pa habri frontera y “jumpstart” nos pilar economico bek.
Mike Eman y AVP nan vision pa nos economia:
Durante 8 aña di AVP e vision di Mike Eman tabata pa pump plaka y injecta miyones(plaka presta) den klinkers y construcion comosifuera esaki lo ta e way to go. Consecuentemente a usa 1600 miyon (1.6 Biyon) di acuerdo cu rapport di Algemene Rekenkamer ( rapport Bo Aruba) den tur sorto di projectonan cu no a duna resultado. A presta 2000 miyon den 8 aña. Interes riba e plaka presta a alkansa 232 miyon pa aña cu ta igual na 635 mil florin pa cada dia. AVP a laga Projectonan PPP atras cu un debe di 82.4 miyon pa pueblo paga den e proximo 20 aña. Manera Mike Eman a jama esaki cu e ta orguyoso di e debe y e debe tey pa henter pueblo paga esaki den futuro. Rapportnan di Banco Central a ilustra cu den 2015 y 2016 por ehempel Aruba NO a conose cresemento economico. CAFT su rapport na 2018 a splika hopi kla cu e theoria di Mike Eman y AVP pa inverti miyones den klinkers y construcion cu e pensamento cu esaki lo pone economia draai no a funciona y den un kleinschallig economie esaki a keda demostra awor. Pero pueblo si ta horka caba awor.
Gastonan di personal a aumenta cu 50.000.000 ( 50 miyon) bou di AVP:
Gastonan di personal a aumenta considerablemente den 8 aña di AVP. A paga 142 miyon na salarisnan astronomico na coordinadornan den 8 aña. Pues un suma hopi brutal. Raad van Advies den su advies di 2020 a inclui un tabel cu gastonan di personal desde 2011 pa 2020. Den e periode aki di Mike Eman y AVP ta hopi kla con Mike Eman y AVP a aumenta e gastonan personal cu 50 miyon florin. Di 426 pa 474 miyon. Gobierno actual ta hasiendo tur ehersicionan pa baha e gastonan aki bek di cual den aña 2019 cu hopi esfuerso a logra rebaha esaki caba na 472 miyon. X-Gobernantenan di AVP manera, Mike Eman, Benny Avestruz Sevinger, Mike De Meza, Paul IBIS Croes, Richard Arends, Arthur Dowers ta hendenan cu mester keda leew di Politica y no merese ningun pero ningun oportunidad nunka mas pa goberna e pais aki. No ta manera di strangula economia y finansas publico di e pais aki creando un Mega Debe horcando e pueblo aki te na strop.


text:
Un di e cantantenan hopi popular na Aruba cu ta forma parti di Tsunami y ademas ta un entrepreneur, doño di su mesun compania di mercadeo y multimedia. E situacion di COVID-19 a afecta tur dos trabou di Mitch, y tambe di su famia. Nan tur ta na cas, pero ta uzando e tempo liber pa planea mas riba un proyecto cu nan tin andando y tambe drecha diferente cos rond di cas. Mitch ta uza tambe e extra tempo pa pasa mas ainda den cushina y traha platonan cu semper e kier a siña traha. Te ainda nan no a yega na un dia cu no tin nada di haci.
Ora cu Mitch a tende di e prome caso, el a sinti un poco miedo: “Pero no miedo di e virus mes pero mas bien con e lo afecta nos bida, economia, y con un grupo di hende lo reacciona cual lo causa mas daño cu mester. Mi tabatin fe cu nos lo vence e virus, pero por mira cu fabia di algun hende cu no ta ‘team-players’ den comunidad, esaki no a logra. Si nos tur a scucha y tene nos mes na e reglanan poni, kisas nos lo ta casi sali caba di tur e medidanan”.
Con bo ta mantene bo mes positivo durante e crisis aki?
Asina mes mi ta keda positivo sabiendo cu nos lo vence esaki! Mi ta probecha di e tempo pa completa algun proyecto atrasa, y manera m’a menciona planea aun mas mihor esnan cu lo sigui despues di e crisis.


text:
Publiká riba 01 Novèmber 2021
Willemstad – Gobièrnu di Kòrsou a otorgá kondekorashon Krus di Mérito na sra. Rina Penso riba 26 òktober 2021 den presensia di su ekselensia Gobernador sra. Lucille George Wout. Minister enkargá ku Kultura sr. Sithree ‘Cey’ van Heydoorn na nòmber di Gabinete Pisas a hasi entrega di e Krus di Mérito den presensia di famia i amigunan den teatro Luna Blou. Sra. Rina Penso a risibí homenahe komo un baluarte artístiko kultural ku a kuminsá foi añanan 1960 den e mundu di aktuashon.


text:
Sekretario di Estado Knops ta bishitá region Karibense
Sekretario di Estado Knops (Asuntu Interno i Relashon den Reino) lo hiba bishita di trabou na Sint Eustatius, Saba i Sint Maarten di djadumingu 22 te ku djárason 25 di sèptèmber.
Durante su bishita na Sint Eustatius riba djaluna, lo tin un asina yamá ‘townhall meeting’. Aki Sekretario di Estado lo duna un splikashon na habitantenan tokante e progreso di rekuperashon di órden atministrativo riba e isla. Na mart 2018 a tuma ofer e mando di e isla, pa motibu di gran abandono di tareanan ku e isla tabata enfrentá.
Riba djamars Sekretario di Estado Knops ta bishitá Saba, na unda e lo bai mira e trabounan andando den haf, siguiendo daño kousá pa orkan. Riba e mesun dia e ta bula pa Sint Maarten, na unda e bishita ta den kuadro di resultadonan konkreto di rekonstrukshon di e isla. E lo papia den parlamento i bishitá algun proyekto ku a bira posibel pa ehekutá, dor di finansiamentu for di Hulanda, inkluyendo reparashon di kasnan.


text:
Windsurf
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Windsurf ta un deporte akuátiko riba e superfisie di laman. E ta un kombinashon di surfmentu i zeilumentu usando un tabla riba kua tin un mast i bela instalá. E deporte a wòrdu inventá pa Peter Chilvers na 1958 na Reino Uni i a haya su desaroyo na fin di dékada 60 na California. E koredónan di windsurf ta hasi uso di e bientu pa pone e tabla di bela kore mientras por kambia di direkshon ku e bela. E disiplinanan mas kompetitivo di windsurf ta slalom, wave i freestyle.[1] Windsurf a bira deporte olímpiko na 1984.
Koredó konosí[editá | editá fuente]


text:
Durante 2020 a para e projecto di Pitch Time pa motibo di e pandemia, pero awor cu cosnan a cuminsanormalisa a start bek cu projecto aki.Pitch Time ta un projecto di CEDE Aruba y e aña aki a escohe pa dedica especialmente na hobennan dennos comunidad. Hobennan durante e pandemia tambe a sufri cu loke...
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Workshop Alert
Nos di Centro pa Hoben y Famia conhuntamente cu Departamento di Asunto Social ta presenta un workshop di 2 sesion pa adulto titula “Hunto pa nos yiu. Co-parenting”.Lo ofrece mayornan diferente tips pa por traha hunto na bienestar di nan yiunan y kico ta e efectonan cu separación/divorcio por tin riba e muchanan si esaki...
Sr. Dayron Ruiz, stagaire na DTI y studiante di Universidad di Aruba den e facultad di Accounting, Finance and Marketing (FEF) a defende su thesis
Dia 29 juni 2021 Sr. DAYRON RUIZ, stagaire na DTI y studiante di Universidad di Aruba den e facultad di Accounting, Finance and Marketing (FEF) a defende su thesis. E titulo di thesis ta ” Can the implementation of a dynamic online presence improve DTI’s customers expierence of the vehicle inspection department?” Dayron a haal...
Kids Corner y Biblioteca/Studieruimte di Fundacion Contra Violencia Relacional a bira realidad
Kids Corner y Biblioteca/Studieruimte di Fundacion Contra Violencia Relacional a bira realidad cu ayudo di studiantenan di IPA Fundacion Contra Violencia Relacional a habri su Kids Corner y Biblioteca/Studiekamer oficialmente pa e yiunan di e clientenan residencial. Esaki tabata den colaboracion cu varios instancia cu a traha hunto pa realisa e projectonan aki cu un...
Workshop: Prome asistencia, CPR y Siguridad den centro di mucha
Workshop: Centro Ebenezer, Centro Alegria, Coolkids Naschoolse opvang, CEDES, E barco di Noah Kinderdagverblijf, Eiva Conta Storia, Manan Precioso, Mi casita Traimerdia, Pretty Flower Speelschool, Smile n Shine Peuterschool, The cradle Daycare, Ucha’s Kidshouse, Watch me Grow baby & Childcare Center. Recientemente 20 trahador pedagogico di differente centronan di cuido y guia di mucha a...
EPB San Nicolas ta gradici Elite K9 Club
EPB San Nicolas ta gradici Elite K9 Club pa nan bishita na nos scol Un mainta sigur diferente y interactivo yena cu energia positivo. Cu hopi entusiasmo nos alumnonan a experencia e demostracion di e K9-dogs. Nos alumnonan a sera conoci un poco mas di serca cu Dogsport y alabes siña e importancia di obediencia....
Invitacion pa talkshow interactivo unda lo duna informacion tocante e programa di fondo di Union Europeo “Erasmus+”
Oficina pa relacionnan di Union Europeo y di Reino kier a invita tur esnan activo den enseñansa, deporte y hubentud y cu tin gana di expande nan horizonte y coopera ‘riba nivel internacional pa participa na e talkshow interactivo unda lo duna informacion encuanto e programa di fondo di Union Europeo “Erasmus+”. Comision Europeo a...
Debi na e gran interes y exito rotundo di e prome grupoColegio EPI y Qredits Microfinanciering Nederland (Aruba) ta anuncia apertura di registracion di e programa di certificacion BeYourOwnBoss pa e siguiente temporada
Debi na e gran interes y exito rotundo di e prome grupoColegio EPI y Qredits Microfinanciering Nederland (Aruba) ta anuncia apertura di registracion di e programa di certificacion BeYourOwnBoss pa e siguiente temporada. BeYourOwnBoss (BYOB) ta un programa di certificacion na nivel di MBO diseña specialmente pa yuda e futuro empresario mehora su abilidadnan pa...
Tata, abo ta importante den bida di bo yiu
Bida ta mas complica cu antes y ta importante como tata pa ta envolvi den bida y desaroyo di bo yiu. Esaki no kiermen cu bo ta dun’e tur cos cu e kier of cu bo tin cu entreten’e cada minuut. Locual ta importante ta cu bo yiu sa cu e por conta riba bo...
Anchelino Vrolijk di POR elaborando tocante enseñanza aki na Aruba
Recientemente SIMAR como sindicato di Maestronan di Aruba a tene un debate politico. Aki diferente ponencianan a wordo treci pa dilanti y awe mi ta comparti esaki cu cada cuidadano di Aruba. Como principio educativo pa henter enseñansa preparatorio/primario, principalmente pa motivo cu esaki ta reconoce y respeta e diversidad grandi cu ta existi bao...


text:
Kralendijk – Gezaghèber Edison Rijna a hasi uso di su biahe pa World Conservation Congress na Marseille pa hiba vários kòmbersashon di progreso. Tambe riba invitashon di ministerio di Infrastruktura i Maneho di Awa el a hasi un bishita na Galileo Reference Centre na Noordwijk.
Den Galileo Reference Centre ku a habri na aña 2018 nan ta monitoriá dato ku e sistema global di nabegashon pa medio di satélite ta generá. E datonan ku e Sensor Station ku nan ta bai traha na Boneiru ta generá, tambe ta bai resultá na Noordwijk aworó. E direktor di Asuntunan Internashonal di ministerio di Infrastruktura i Maneho di Awa Peter Diez i mènedjer Peter Buist di Galileo Reference Centre a yama gezaghèber Rijna bon biní.
Dia 14 di yüli minister Cora van Nieuwenhuizen (di e tempu ei) a duna lus bèrdè pa kuminsá ku establesimentu di un Galileo Sensor Station na Boneiru. Dia 1 di desèmber e diseño mester ta kla. Despues ku finalisá e destaho e konstrukshon lo kuminsá meimei di aña 2022. Entrega di e trabounan ta tuma lugá dia 1 di mart 2023. Gezaghèber Rijna, kende a keda impreshoná pa e rekorido, a ekspresá e deseo pa den futuro Boneiru bini na remarke pa otro proyektonan oropeo tambe.
Galileo ta un sistema di nabegashon sivil oropeo pa determinashon di entre otro sitio i ora pa vários meta.
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
WILLEMSTAD- 27 febrüari 2015 – For di algun dia kaba bishitantenan di Times Square, New York por atmirá nos isla riba un pantaya grandi por medio di diferente imágen promoshonal. E siman aki a kambia e promoshon pa un video promoshonal di 15 sekònde ku lo mustra mas di Kòrsou komo destinashon faborito den Karibe. E promoshon aki sigur ta di gran impakto pa Kòrsou i ta parti di e esfuersonan ku Ofisina di Turismo di Kòrsou (CTB) ta hasi pa sigui merkadeá nos isla den region norteamerikano.
Time Square, masha popular pa su ‘Ball Drop’ durante kambio di aña, ta e plasa mas bishitá na New York. E pantaya grandi stratégikamente ubiká na 1500 Broadway Ave i 43rd St. ta ofresé un bista masivo di 1,624 pia. Time Square ta kontinuamente okupá ku hopi tráfiko di hende ofresiendo oportunidat di kompra te den oranan lat di anochi. E pantaya ta ubiká den kurason di Times Square un área ku ta keda frekuentá pa aproksimadamente 1.5 mion hende pa dia. Kòrsou su promoshon lo tin un frekuensia di 15 sekònde kada ora, estimá na 20 ora pa dia. E promoshon aki ta kore te ku dia 1 di mei 2015. Nos por sinti nos mes sigur orguyoso ku nos isla ta bria den forma prominente na New York.


text:
Ta berdaderamente hopi tristo, di basta tempo caba Hulp Bestuurskantoor San Nicolas ta den
un estado deplorabel. Servicio cu ta wordo duna na comunidad di San Nicolas ta hopi limita.
Awo a yega asina leu cu e mester a wordo cera. Mi ta compronde cu el a wordo cera paso ta
toca un problematica di siguridad tanto pa e trahadonan y siguridad pe cliente. Ta hopi tristo
y ta lamenta cu esaki mester a sosode. Di tur e MFA cu a wordo traha na Aruba, e edificio di
San Nicolas ta un di nan cu mester a wordo traha prome. Tabatin un presupuesto disponibel
pa tur 5 MFA y na final di dia net esun di San Nicolas no a wordo traha, door di un mal
maneho. Na luna di april ultimo durante tratamento di e presupuesto 2022 mi a entrega un
mocion unda mi a urgi gobierno pa duna atencion na Hulp Bestuurskantoor di San Nicolas,
pa un dia e bira un MFA completo pa asina e pueblo di San Nicolas tambe ta mas cerca di cas
pa cu Censo y Belasting. Consecuencia di a cera di Hulp Bestuurskantoor ta cu un papel di 5
florin awo ta bay costa bo 10 florin, paso bo mester paga bus pa bay bin bek. Otro siman
Parlamento di Aruba ta trata presupuesto 2023 y sigur mi lo trece mi mocion dilanti atrobe y
puntra Gobierno kico ta e causa cu e Hulp Bestuurskantoor ta den estado deplorabel, no
solamente e servicio tabata minimal pero cu a yega na e punto cu mester wordo cera. Mas
importante pa sa kico ta bay ta e solucion y riba ki termino.
Parlamentario Alvin Molina (MEP): Awo un papel di 5 florin lo costabo 10 florin
Ta berdaderamente hopi tristo, di basta tempo caba Hulp Bestuurskantoor San Nicolas ta den


text:
Valdemar F. Marcha
ISBN: 978 90 8850 639 0
NAf 25.00
Sùr Swinda Seraus a dediká su bida kompleto na sirbi Kristu i su próhimo. Na un edat hóben el a drenta konbentu i a bira religioso den e Kongregashon di ‘Zusters van Roosendaal’. Despues di su konsagrashon el a bolbe nos islanan i a sirbi komunidat den diferente funshon. Siendo un religioso el a traha entre otro na Hospital San Francisco i tambe Cas di Sosiegu kaminda su amor pa Dios i su pueblo a yud’é trese hopi sosten i alivio pa klientenan. Su inteligensia i forsa ta legendario i e mes ta konfirmá esaki:
“Tur kos mi por den Kristu ku ta duna mi forsa.”
Sur Swinda a heredá kas di su mayornan i a pone esaki bou di Mariadal pa asina kontribuí ainda mas na kuido di grandinan. E kas akí ta karga e nòmber ‘Ka’i Mimina’ komo homenahe pa i rekuerdo di su mama Wilhelmina (‘Mimina’) Seraus.
Sùr Swinda su pashon no tabata solamente di un índole religioso i sosial, pero el a lanta i krese semper ku un amor grandi i kontinuo pa agrikultura. Un prueba di esaki ta e kunuku ku gobièrnunan di tantu Boneiru komo Hulanda a yuda Sùr Swinda konstruí. Un lugá grandi i produktivo ku ta trese alimento material, emoshonal i spiritual pa tur esnan ku pasa algun tempu einan ku aktividatnan di plantashon, meditashon o orashon.
Pa su trabou ehemplar pa pueblo di Boneiru, Sùr Swinda a risibí kondekorashon di Kas Real Hulandes i rekonosementu di diferente organisashon sosial na Boneiru.


text:
KRALENDIJK – Djabièrnè 4 di òktober tabatin un eksposishon di potrèt di “Travelling Caribbean Heritage” (TCH). Ta trata di potrèt ku ta ilustrá e hende di ántes, i kompará nan ku presente. TCH ta un proyekto akadémiko ku ta konsistí di entre otro, Erasmus Universiteit te Rotterdam, de Universiteit van Aruba, Da Costa Gomez Universiteit van Curaçao, i FUHIKUBO. Meta di e proyekto ta pa hasi un investigashon riba tereno di entre otro kultura di Aruba, Bonaire, Curaçao i Hulanda. E proyekto tin un durashon di 4 aña i ta finansiá pa “Nederlands Organisatie voor Wetenschappelijk Onderzoek” (NWO).
Esnan ku ta forma parti di e tim di TCH ta: Dr. Rose Mary Allen – Dr. Margo Groenewoud – Dr. Liesbeth Echteld – en Dr. Angela Roe van University of Curaçao Dr. Moises da Costa Gomez; Dr. Luc Alofs – Dr. Artwell Cain, Universiteit van Aruba; Liliane de Geus, M.A., M.Sc. FUHIKUBO Bonaire; Prof. dr. Gert Oostindie, KITLV & Universiteit Leiden, Dr. Valika Smeulders, KITLV en Prof. dr. Alex van Stipriaan, Erasmus Universiteit Rotterdam & KITLV. Durante siman tabatin oportunidat pa muchanan tambe a bishita e eksposishon. Nan tabatin e tarea pa konta di loke nan ta mira riba potrèt. Djabièrnè último tabata oportunidat pa komunidat tuma nota di e potrètnan. Liliane de Geus i Alex van Stipriaan a guia esnan ku a bishita e sitio di eksposishon. Durante e siman tabatin profesornan presente. 2 Aruba, 2 Kòrsou i 3di Hulanda, ful siman, kaminda a elaborá kon ta bai drecha un buki.
Hopi hende a pasa durante e ora stipulá pa tuma nota di e diferente potrèt na e sitio ku tabata impreshonante.


text:
Akademia di Atenas
E Akademia di Atenas, òf Akademia Platónico, tabata un skol di filosofía fundá pa Platón masomenos aña 388 prome ku Kristu. E nomber di e skol ta deriva di e sitio kaminda e skol a wòrdu fundá. Originalmente e sitio aki tabata yama Hekademia i despues den siglo 6 prome ku Kristu a bira Akademia. Aristóteles, un studiante di Platón, a studia na e skol durante 20 aña, i despues a funda su propio skol, e Lyceo (griego antiguo, Aύkeιov, "Lykeion"). E Akademia a wordu sera na aña 83 prome ku Kristu, ora e romanonan a konkista Atenas i despues di e morto di Philo di Larissa, kende tabata kabes di e skol e tempu ey. Na aña 410 despues di Kristu, e skol a wòrdu funda di nobo dor di Neoplatonistanan, pero na aña 529 e Akademia di Atenas a wòrdu sera pa un di dos i delaster bia dor di Justiniano I.


text:
Kralendijk- E gastunan pa karentena sentral (obligatorio) pa biaheronan ku ta yega Boneiru for di Amerika Latina, Sür Afrika i Gran Bretaña lo ta por lo ménos 266 dòler pa 2 persona den un kamber. E preis por varia basá riba eskoho di hende, ku kuantu hende ta keda den kamber.
E lokalidat pa e karentena ta na Buddy Divi, hotèl ku tin eksperensia tambe ku karentena obligatorio ora a implementá aña pasá entre aprel ku yüni 2020.
Promé ku biaha pa Boneiru e biaheronan en kestion mester pidi presentá prueba di tèst i tambe prueba di pago promé ku risibí outirisashon pa biaha. E outrisashon mester pidi minimalmente 72 ora promé ku yegada na Boneiru.


text:
KRALENDIJK- Entra djaluna 8 di mart, ta eksigi un tèst di PCR di tur pasahero ku ta bula di Kòrsou pa Boneiru. Esaki ta inkluí ámbos residente i bishitante.
Te ku awor tabata tin un eksepshon pa residente di Boneiru ku tabata biaha pa Kòrsou pa 1 dia so, òf asta 1 dia ku 1 anochi. Ku introdukshon di e nivel di riesgo 5 den e medidanan pa ku Covid-19, esaki a kambia atrobe.
‘Tur hende ku ta biaha di Kòrsou pa Boneiru, mester bai hasi un tèst di PCR’ asina gezaghebber Edison Rijna a splika den konferensia di prensa djabièrne mainta.
Eksterior
Hende ku ta biaha pa Boneiru for di eksterior, manera for di Estados Unido òf Amerika Latina, tin ku presentá tambe un prueba di un tèst ‘anti-geen’, banda di esun PCR.
Lesa tambe:
- Pakusnan por habri te mas lat promé ku dianan di fiesta
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut


text:
ORANJESTAD (AAN): E compania Setar NV ta orguyoso pa anuncia reapertura di Teleshop Palm Beach cu un edificio completamente nobo y cu diseño moderno.
E Teleshop Palm Beach ta remodela den e estilo nobo di Setar cu un diseño cu ta refleha e naturalesa di nos isla y e simbolo di Setar NV como nos compania nacional di telecomunicacion.
Clientenan cu bishita e Teleshop por haci uzo di nos “Self-Service Kiosk” pa paga nan recibo of recarga un cuenta prepaid na un forma rapido of tuma asiento pa worde atendi pa un di nos representantenan.
E Teleshop lo brinda clientenan un experiencia nobo y moderno.
Lo tin un area di “touch & feel”, unda clientenan por experiencia y tambe wak lo ultimo den celular y acesorionan cu tin na benta. Tambe lo tin un area caminda clientenan por wak television confortablemente mientras ta warda pa worde atendi y un sofa ekipa cu outlet pa recarga devices y un helpdesk pa asisti clientenan. Ademas bandi di e edificio nobo construi, e edificio bieu di e Teleshop lo bira un cafe unda clientenan por sinta pa come y bebe algo. Tur esaki y mucho mas den un forma innovativo cu ta unico na Aruba.
Despues di un periodo di trabao di construccion, Teleshop Palm Beach ta cla pa brinda nos clientenan servicio. Teleshop Palm Beach ta habri su porta pa publico diamars 26 di april 2022. Alavez, Setar ta informa cu Teleshop Seroe Blanco a cera definitivamente pa publico desde 25 di april 2022. Clientenan por bishita cualkier di nos Teleshopnan rond di nos isla pa tur servicio.
Setar NV ta invita Aruba completo, en especial e pueblo di Noord, pa pasa admira su Teleshop nobo cu ta habri di dialuna pa diasabra di 9.00 am te cu 5.30 pm.
https://diario.aw/categories/noticia/general/setar-a-reinaugura-nan-teleshop-palm-beach-cu-un-diseno-nobo-y-moderno#sigProIdf288300953


text:
MINISTER COOPER TA PARTISIPÁ NA ‘GLOBAL FORUM ON CYBEREXPERTISE’
MINISTERIO KONSERNÍ TRÁFIKO, TRANSPORTE I PLANIFIKASHON URBANO
MINISTER COOPER TA PARTISIPÁ NA ‘GLOBAL FORUM ON CYBEREXPERTISE’
PUBLIKÁ RIBA 14 NOVÈMBER 2022
Willemstad – Minister Charles Cooper a partisipá dia 14 di novèmber na e asina yamá ‘Global Forum on CyberExpertise’ (GFCE), relashoná ku seguridat sibernétiko na Santo Domingo.
Meta di GFCE e aña aki tabata pa diskutí e ròl di GFCE den Latino Amerika i Karibe, i kon pa kordiná esfuersonan pa desaroyá kapasidat humano den e regionnan (‘capacity building’).
Durante di e reunion, a presentá na un públiko amplio, esfuersonan ku paisnan den Latino Amerika i Karibe ta hasiendo den kuadro di seguridat i maneho sibernétiko.
E enkuentro aki a sirbi komo un oportunidat pa introdusí e progreso di e asina yamá GFCE LAC Hub, diskutí ku partisipantenan e prioridatnan pa futuro, i introdusí GFCE i su posibilidatnan pa envolvimentu di figuranan klave den nos esfuersonan pa maneho i seguridat sibernétiko.
E enkuentro di awe tabata un enkuentro habri, informal i interaktivo kaminda e presentadónan kada unu a mustra kua ta e benefisio si Karibe uní komo region pa por haña oportunidatnan i fondonan nesesario pa atendé ku maneho sibernétiko di kada pais.
Na final, a mustra pa 3 pais kon, den un tempu rápido, nan a dal pasonan firme riba e tereno di maneho i seguridat sibernétiko. Esaki tabata atraves di relashonnan bilateral i multilateral. Chile, Mexico i Ecuador a mustra nan historia di éksito.
Tambe tabatin presentashonnan tokante kon pa establesé efektivamente, un asina yamá ‘Computer Incident Response Team’ (CSIRT), un ‘Community Emergency Response Team’ (CERT), i kon e CSIRT i CERT mester traha huntu.
Den nos region, mayoria CSIRT ta posishoná den e Ministerio di Teknologia. Dos kos a resaltá hopi, esta 1) introdusí teknologia sin tene kuenta ku nos siudadanonan lo no ta éksitoso, i 2) Kòrsou tambe por bira miembro di GFCE sin gastu adishonal. Na su regreso, Minister Cooper lo bai atendé esaki ku Konseho di Minister.
Na final, tabatin un enkuentro ameno ku tur partisipante pa sigu sosialisá i interkambiá di idea.


text:
ORANJESTAD – Despues di basta trabou, awo t’asina leu cu renobacion riba e edificio historico St. Rosa College ta yegando su fin. E edificionan ta cla y e ultimo trabou di basha asfalt riba e speelplaats tambe mester keda cla prome cu fin di luna. Tanto maestro como studiantenan ta pura pa e dia yega cu e scol por haci su reapertura. Esaki ta riba e prome dia di aña escolar nobo mey-mey di augustus.
St. Rosa College su renobacion a tuma hopi tempo, esaki no tabata solamente pa motibo di e dak di asbest pero tambe pasobra ta trata di un scol historico y mester tene cuenta cu cierto reglanan. Awo e t’asina leu cu e yabinan lo keda entrega fin di luna pa e docentenan cuminsa prepara pa ricibi e studiantenan den luna di augustus.
Cabesante di e scol Lai Ping Carthy Chong, tabata presente na momento cu Prome Minister Mike Eman y Minister di Infrastructura Benny Sevinger a presencia inicio di e ultimo parti di e trabou, cu ta asfaltamento di e speelplaats cu un acabado fini. “Ultimo lunanan e maestronan tabata hopi entusiasma pa nan bolbe nan scol y tabata preparando ultimo simannan pa cuminsa empaketa tur material pa drenta den un ambiente cu nos muchanan merece y tambe den un tremendo forma,” e directora a cuminsa pa splica.
Sra. Lai Ping a splica cu ora cu el a bira cabesante 11 aña pasa, el a tende cu a papia di renobacion pero esaki no a tuma luga, cu excepcion di algun mantencion chikito. Pero despues nan a haya e noticia cu “St. Rosa College lo haya su renobacion completo, manera un monumento merece.” Awor cu Gobierno di Prome Minister Mike Eman a percura pa renobacion y duna un scol di calidad, esaki ta nifica hopi pa educacion. “Un scol di calidad,” e cabesante a bisa, “ta haci cu muchanan ta bin scol motiva pa siña, motiva pa bira un bon ciudadano den comunidad di Aruba. Mi ta kere cu St. Rosa College tin e capacidad, tin e team pa duna nos muchanan e educacion cu nan merece.”
E scol nunca a wordo drecha di e forma aki, e cabesante a splica. Pesey e renobacion tabata hopi necesario pa e scol cu tin mas di 150 aña di existencia, y mantencionnan chikito no tabata yuda mas. Henter e proyecto a costa 4 miyon florin. Den e aña escolar nobo e scol lo tin alrededor di 150 mucha cu 9 docente, un invalster, un begeleider y e cabesante pa yega na un total di 13 profesional.


text:
Kralendijk- Kuerpo Polisial Hulanda Karibense den kolaborashon ku Koninklijke Marechaussee (KMAR) i e direktorado di Supervishon i Mantenshon di Entidat Públiko, a tene un kòntròl multidisiplinario riba kareteranan en konekshon ku e promé anochi di toke di keda na Boneiru.
Segun e ordenansa di emergensia establesimentunan di hòreka mester ta será 8 or di anochi. Mayoria a kumpli ku esaki. Algun tabata habrí ainda i tabata bende bebida alkohóliko. Direktorado di Supervishon i Mantenshon a laga sera e establesimentunan aki.
But
E tim a konstatá ku, no opstante e toke di keda ku a drenta na vigor pa 9 or di anochi, tòg tabatin basta hende den outo riba kaya. Hopi di nan tabatin nan deklarashon di nan doño di trabou i por a sigui pa nan destinashon. Pero pa un total di 23 persona esaki no tabata e kaso. Komo ku e personanan aki no tabatin rason bálido pa no a kumpli ku e toke di keda, nan a haña un prosès ferbal di $150. Na momentu ku no kumpli ku e toke di keda mas biaha, Ministerio Públiko lo subi e suma di e but.
E tim multidisiplinario lo sigui kontrolá di forma aktivo e periodo benidero. Na momentu ku no ta kumpli ku e ordenansa di emergensia lo duna un prosès ferbal.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
Fransia ke atendé mensahenan kodifiká riba nivel internashonal.
Fransia ke pa atendé mensahenan di “app” ku ta kodifiká riba nivel internashonal. E Minister pa Asuntunan Doméstiko di Fransia, Bernard Cazeneuve mes ke hinka un plan den otro pa atendé esaki huntu ku su kolega di Alemania. Kada bes mas e popular servisionan di mensahe manera Whatsapp i Telegram ta hinka un kodifikashon (code) fiho, pa asina “hacker-nan” i servisio di inteligensia no por desifrá esakinan. E servisionan di inteligensia ta den lucha kontra e desaroyo ei, pasobra asina ta bira masha difísil, pa por interseptá mensahe di posibel terorista òf ekstrimistanan. “Hopi mensahe tokante di ehekushon di atakenan terorista ta keda mandá den “code”. Ta un kuestion importante i sentral den e lucha kontra terorismo," asina Cazeneuve a deklará. “Fransia lo bini ku proposishon. Mi a manda algun pa mi kolega aleman,” e titular franses a bisa. Mas lat den e luna akí, Cazenueve lo deliberá ku e minister di Asuntunan Doméstiko alemán. E Minister aleman De Maiziere a bisa ku Alemania ta den e “vizier” di terorismo. P’esei e ke pa ehérsito aleman bai traha mas estrecho ku polis, den preparashon pa posibel atakenan di gran eskala.


text:
DEN HAAG – Es ku den e munisipionan karibense Boneiru, Saba i Sint Eustatius ta traha den kuido, no ta haña 1.000 euro di bónùs pa e lucha kontra e vírùs di corona. GroenLinks i VVD ta eksihí pa gobièrnu bòltu e desishon aki rápidamente.
Personal di kuido ku pa motibu di corona mester a traha ofertaim òf a kore riesgo èkstra, e aña aki ta haña un bónus di 1.000 euro nèto. No pa esnan ku ta traha den e munisipionan karibense. Gabinete ta haña ku e preshon di kuido, kompará ku esun di Hulanda oropeo, no tabata dje pisá ei.
‘Trato inigual’
Hòspital Mariadal i sindikato AFWB ta sorpresá pa e desishon i kada un a manda un karta skèrpi pa Den Haag. “No por neglishá e peliger di infekshon ku e personal di kuido a pasa aden durante e krísis aki”. e sindikato ta skibi na gabinete.
“Pa ekskluí nos personal di kuido sin duda lo lanta un sintimentu di diskriminashon i trato inigual.
GroenLinks ta eksihí aklarashon i a hasi pregunta por eskrito na Kamer. “E kolaboradónan di kuido na e islanan ta para padilanti den e pandemia aki. Pakiko lo bo hasi un distinshon? Mi no ta komprondé”, segun e parlamentario di Hulanda Nevin Özütok. “Mi ta sigui buska igualdat.”
Den e koalishon mes tambe tin hende sorpresá. VVD ta boga pa e islanan karibense aun bini na remarke pa e bónùs di kuido. “Lei pa un, lei pa tur”, parlamentario hulandes André Bosman ta haña. “Nan tambe ta bou di preshon. Meskos ku nos ta yuda empresario aya, sigur nos mester yuda kuido.”
Gabinete: ‘Preshon riba kuido na e islanan ta limitá’
“Pa motibu di e medidanan ku a tuma, e entrada di e vírùs– i ku esaki e preshon riba kuido i e profeshonalnan di kuido na Hulanda Karibense – te aworakí a keda limitá”, asina ta e desishon di minister Hugo de Jonge (Salubridat Públiko). Gabinete asina konsientemente a skohe pa deklará ku e bónùs di kuido no ta aplikabel pa e munisipionan karibense.
Gobièrnu di Boneiru tambe ta eksperensiá e desishon komo doloroso, pasobra e munisipionan karibense den hopi otro tópiko ta sinti nan mes atrasá kompará ku e munisipionan den e parti oropeo di Hulanda.
Último lunanan un 130 hende na Boneiru a infektá. Hòspital ku un kantidat relativamente chikí di personal a hañ’é ku un ‘okupashon apnormalmente grandi’ ku e preparashonnan i e kuido.
Gobièrnu di Boneiru tambe a manda un karta
Diputado Nina Den Heyer (Salubridat Públiko) e siman aki a manda un karta ‘personal’ pa minister Tamara van Ark (Kuido Médiko). “Awor no ta e momento apropiá pa un diskushon di prinsipio”, e ta skibi. “Pero mi por bai di akuerdo kompletamente den e argumentashon di Mariadal i e sindikato ku un kantidat di personal den kuido – meskos ku nan koleganan na Oropa – a hasi un esfuerso ekstraordinario i ainda mester sigui hasi esaki.”
E diputado ta kaba e karta ku un frase remarkabel ku ta indiká kon e no por komprondé e eskoho. “Pa tantu chikí ku e konsekuenshanan finansiero lo ta pa bo ministerio, asina grandi e apresio pa e gesto aki lo ta.”
Segun Den Heyer e intenshon di e karta ta tambe pa sostené e personal di kuido na e dos munisipionan Saba i Sint Eustatius.


text:
KRALENDIJK – Gerald Silberie kende ta presidente di komishon fiho RNO, a papia ku notisia Live99 kaminda el a menshoná e situashon tokante 35 porshento di glas di ‘tint’ di outo. Ta’sina ku esnan ku ta forma parti di ‘Driehoek’, a trese dilanti na e komishon ku nan tin poko difikultat pa loke ta trata e glas di outo ku tin un ‘tint’ riba dje ku ta 35 porshento. “Esaki ta e midí pa loke ta trata lei nobo di tráfiko, sinembargo e ta poko difísil pa polis por ehersé su trabou. Pues nan a menshoná ku sierto momentu durante dia, no por tuma nota di e persona ku ta den e outo ku ta manehá e vehíkulo, si e tin faha di seguridat bistí si òf no. Esaki ta sosodé spesialmente atardi momentu ku solo ta bahando. Den lei nobo bèrdat e ta pone asina ku por ‘tint’ 35 porshento, i awor nos a sinta huntu pa papia i wak kiko por hasi òf kiko ta e siguiente paso pa tuma un desishon. Ta bai sinta huntu i laga hasi un investigashon pa tuma un desishon nobo. Ta trata di un punto di urgensia. E meta ta pa atendé mas rápido posibel pa polis por hasi e kontròl manera mester ta. E regla ta kontinuá aktualmente ku 35 porshento i si polis stòp un shofùr den su vehíkulo i e no ta kumpli ku e regla, ta dun’é un but pa esaki. Na momentu ku e komishon kaba hasi un investigashon, lo bini bèk konseho insular pa wak si mester adaptá e punto aki. Pa awor tur kos ta sigui meskos.
NO POR HASI KONTRÒL MANERA MESTER TA
Jose Rosales hefe di kuerpo polisial hulanda karibense, a menshoná ku nan no por kontrolá manera mester ta, pasobra e ‘tint’ riba e glas ta muchu skur. Tin outo ya ta bin ku un ‘tint’ for di fabrika, i loke ta sosodé, tin hende ta bolbe pega algu riba e glas, loke ta pone bira hopi skur. “No ta posibel pa kontrolá si e persona ta na telefon òf ta bebiendo entre otro serbes miéntras e ta manehando su outo. Meskos no por tuma nota si e persona tin faha di seguridat bistí ora e ta manehando su vehíkulo. Komo hefe di polis mi no por garantisá ku e polis por hasi e kontròl den tráfiko manera mester ta. Ta bon pa hasi un investigashon dikon na otro islanan den islanan den Karibe, ta mantené 55 porshento, i dikon na Boneiru ke hasi esaki 35, “hefe di kuerpo polisial a menshoná.


text:
Nos t’ei pa tur hende!
UT
Unidat di Tratamentu
E departamentu akí ta enkargá ku tratamentu ambulante di kliente. E kliente ambulante ta bishitá FMA 1 pa 2 biaha pa siman pa tratamentu, pero ta keda biba den su ambiente. Meta di e tratamentu akí ta pa e yuda e kliente yega na un estilo di bida nobo, kaminda e tin kontròl riba su adikshon. E tratamentu por tuma lugá individual òf den grupo, bou di guia di sikólogo i/òf trahadó sosial.
Kriterio pa tratamentu ambulante:
- Motivashon pa sigui e tratamentu.
- Persona di kontakto ku ta dispuesto pa sostené e tratamentu.
- Aktividat diario den forma di entre otro trabou òf estudio.
- Stabilidat síkiko.
Pa mucha:
(VIP = Persona Sumamente Importante)
- Mini VIP: 7 – 10 aña di edat
- VIP: 10 – 12 aña di edat
Pa hóben:
- BTU 12 – 17 aña di edat
- BTU plus 17 – 21 aña aña di edat
Meta di e programa ta pa yuda e partisipante tuma mihó desishon. Esaki basá riba e informashon ku e partisipantenan ta risibí durante di e programa, ku ta yuda nan yega na mihó komprondementu di nan komportashon, ku e resultado ku e partisipante lo tin mas resistensia kontra adikshon. Lo presentá e informashon na un manera dinámiko, i e partisipante lo por rekonosé su mes i ekspresá liber durante di e seshonnan. Komo ku e manera di interkambio di informashon ta interaktivo e partisipante lo ta kapas na sigui desaroyá su abilidatnan sosial.
Pa famia:
E grupo di sosten ta un programa pa famia i ser kerí di un persona ku problema di adikshon.
E persona ku problema di adikshon por ta un kliente ku ta siguiendo (na e momentonan ei) un tratamentu na FMA, òf un persona ku ainda no a kuminsá su proseso di tratamentu.
Meta di e grupo akí:
E meta prinsipal di e programa ta pa duna guia i sosten na e partisipantenan di e grupo.
E grupo di edukashon di famia ta un programa pa mayor di hóben ku problema di adikshon.
Meta di e grupo akí ta pa:
- Hasi e mayornan konsiente di e manera di eduká i konsekuensia di esaki.
- Mehorá e edukashon.
- Krea mihó komunikashon entre mayor i yu.
Speransa
Speransa ta un sentro di reabilitashon ku ta enfoká riba transformashon di kliente riba nivel sosial, emoshonal, spiritual i físiko.
Na Speransa por sigui un tratamentu residensial òf e por sigui un tratamentu semi-residensial. Keda pa un tratamentu na Speransa semper ta boluntario.
Na Speransa ta bini na remarke pa tratamentu, hende ku tin problema di adikshon di tal gravedat ku tratamentu ambulante no ta posibel. E kliente mester tin un sierto nivel kognitivo di manera ku e por sigui e programa, tambe e mester ta kapas pa sigui traha òf sigui un estudio. E kliente mester ta motivá pa e traha riba su problema di adikshon i no tin mag di tin trastorno síkiko òf físiko grave.
E kliente di Speransa mester tin un persona di kontakto i sosten di su ambiente sosial.
Por ta interná den Speransa pa un periodo di máksimo 1 aña.
Nos programa ta ofresé un variedat di aktividat struktural pa alkansá e meta prinsipal kual ta apstinensia total di adikshon. E programa di tratamentu ta ofresé variashon di trayekto di traha i siña, ekspreshon musikal, deporte, trabou sosial, guia spiritual, terapia kreativo, guia, desaroyo di abilidat sosial i mas.
Tantu e kliente komo e famia ta risibí yudansa profeshonal.
Nos lema ta: “Transformashon; bo desishon i nos mishon.”
Speransa ta ofresé:
- Detoksifikashon
- Residensial
- Semi residensial
- Kuido posterior
Ta determiná e periodo di tratamentu di un kliente despues di e kòmbersashon di diagnóstiko; e periodo por varia segun kada situashon. Semper nos ta duna kuido adaptá na nesesidat di e kliente.
Dios Yudami
Dios Yudami ta ofresé pasadia (‘Porta Habrí) na adikto króniko ku ta kana zuèrf den sentro di siudat. Aki e adikto por bini tur dia (7 dia pa siman) pa kuminda grátis, posibilidat pa baña, haña paña limpi i kòrta kabei. Di manera ku e ta kustumbrá na mas higiena i regularidat, i tin ménos molèster riba kaya.
E pakete di servisio di Dios Yudami ta konsistí di:
- Intermediashon pa karnèt di SVB i sédula.
- Suministrashon di remedi.
- Partisipashon na grupo aktividatnan sosial.
Training en Voorlichting
E departamento akí ta ofresé un pakete di servisio dirigí riba entre otro empresa, organisashon i skol.
E servisionan ta:
- Duna informashon
- Entrenamentu, kurso, tayer i charla
- Konseho, guia i informashon relashoná ku alkohòl i maneho di droga.
- Informashon (seshon di informashon)
Edukashon di hóben pa hóben (Peer Education)
E tim di Peer Educators (edukadó hóben) ta un grupo di boluntario, ku ta konsistí di hóben i hóben adulto dinámiko, ku regularmente ta duna informashon tokante adikshon i preshon di grupo na skol i hóben di nan edat. Aki ta hasi uso di material oudiovisual, foyeto i diskushon den grupo.
Grupo meta:
- Mucha ku ta bai skol
- Enseñansa di fundeshi (grupo 6, 7, i 8)
- Skol spesial
- Skol sekundario
- Hóben ku no ta bai skol
- Aktividat despues di skol (Naschoolse opvang)
- Skouting
- Grupo religioso i kultural di hóben
- Sekundario: Instansia i organisashon ku ta hasi petishon pa e servisio di e peer educators (edukadó hóben)
Trabou di e peer educators ta pará sentral den e totalidat. Ta skoke e peer educator for di e grupo meta.


text:
Un produkshon ku 15 kansion ikóniko: ICONS ta lansa studio albùm “Iconicprint”
Un produkshon ku 15 kansion ikóniko:
ICONS ta lansa studio albùm “Iconicprint”
WILLEMSTAD/ Ayera, Fusions den Saliña tabata esenario pa lansamentu di e promé studio albùm di ICONS. Esaki ta un logro hopi grandi pa e tim ku a bin ta traha inkansablemente pa krea un stèmpel ikóniko pa nan estilo, zonido i presentashon. ICONS ta lansa un studio albùm ku 15 piesa, yen di sabor, amor i bon vibrashon. Entre nan e hitnan ku ya kaba a bin ta zona na radio manera Amor Real, For Real, I’m Moving On i Una Escapadita. Pero tambe esnan nobo manera, Otro Bida ku a keda lansa ayera ku su video clip!
E “Iconicprint Event” a resultá un evento masha ameno. Ku presensia di prensa i tur kantante i músiko di e banda i algun invitado spesial e grupo selektá a koroná un trayekto di kasi 1 aña. Kantantenan Dju Dju V, AmoreusZ, HnlY i Papito ConQ tabata sumamente kontentu. Ounke nos ta bibando den un tempu na unda tur hende ta ‘stream’ piesa, riba plataformanan digital tòg ICONS ku e produkshon aki ta imprimí su seyo ikóniko pa semper den e mundu di farándula lokal. Di akuerdo ku Efrem Mambi, esei ta e intenshon tambe. Ta p’esei un CD i un tarheta USB, bunita presentá. T’e máksimo deseo pa e fanátiko balorá e produkshon, ya ku a hasi hopi esfuerso pa realis’é.
ICONS ta un banda ku a sigui produsí sin kue rosea, por menshoná piesanan ‘live’ den tur género i naturalmente e produkshonnan grabá- sinembargo e produkshon aki “Iconicprint” ta e korona di tur! Ta p’esei ta importante pa e fanátiko tin’é den su kolekshon. Di akuerdo ku maneho di e banda, esaki ta e promé i kisas e ultimo produkshon den su forma i estilo- ya ku no ta usual mas pa banda òf kantante traha henter un albùm ku 15 piesa. Pues indiskutiblemente e ta ikóniko! ICONS ta gradisí tur radioemisora i fanátiko; kansionnan di ICONS ta gran faborito den lista musikal di kualke DJ i lokutor na Kòrsou, Aruba i Boneiru i p’esei Masha Danki!.
LINKS:
ICONS – https://www.instagram.com/iconscuracao/


text:
LADRONISIA DI WAYA DI KORIENTE A BOLBE LANTA KABES I TA PONE UN AREA GRANDI PÉRDÉ KORIENTE
Aqualectra lo denunsiá e ladronisia na outoridat
LADRONISIA DI WAYA DI KORIENTE A BOLBE LANTA KABES I TA PONE UN AREA GRANDI PÉRDÉ KORIENTE
Willemstad 20 di òktober 2022 – Illegalidat di kita wayanan di suministro di koriente i bai ku esakinan a bolbe lanta kabes. Durante di e último dianan, na dos okashon, klientenan den un área spesífiko a mèldu Aqualectra su sentro di kliente ku nan a pèrdè koriente. Durante investigashon di e kousa di pèrdida di koriente, téknikonan di Aqualectra a keda konfrontá ku un situashon kaminda intenshonalmente a kousa un deskonekshon riba ret di distribushon di Aqualectra, p’asina kue e wayanan di koriente ku ta pasa den e pòstenan di Aqualectra. E akto ilegal aki a tuma lugá den bario di Rooi Santu. Aproksimadamente 100 kas a keda perhudiká ora ku malechornan a kometé e akto di ladronisia, poniendo ku e kasnan aki mester a keda sin koriente te ora ku por a bolbe instalá wayanan di koriente di nobo. Aparte di perhudiká e klientenan di Aqualectra i kousa Aqualectra gastu innesesario, e ladronnan ta pone nan mes bida na peliger ku e akto aki. Aqualectra ke atvertí ku lo atendé ku man duru ku tur esnan ku ta kometé e akto aki.
Pa basta tempu Kòrsou no a konosé e tipo di ladronisia aki. Sinembargo e insidentenan, un tras di otro, ta indikashon ku ladronisia di e forma aki a bolbe lanta kabes. Ámbos ladronisia a keda kometé den oranan di mardugá pa habri mainta. Na e sitio por tuma nota ku e ladronnan no ta tene kuenta ku e peliger ku nan ta eksponé nan mes na dje ora nan kometé e akto konsehabel aki.
Aqualectra tin atenshon speshal pa e ladronisia di kabel di koriente i a denunsiá e kasonan aki na outoridat. Aqualectra ke pidi koperashon di komunidat pa na dado kaso nota algun individuo ta intentá òf kometé e ladronisia aki, pa mesora raportá esaki na Aqualectra. Aqualectra lo apresiá si por saka potrèt òf video di e situashon ya ku esaki ta yuda den atendementu di e kehonan.


text:
PPa Afrikanonan sklabisá tabata tin un paña di lenen gròf spesial, ku nan tabata yama kaaimaas. Hende hòmber tabata bisti un kalambé pa traha den kunuku. Esaki ta un pida paña ku e ta mara riba su karson for di su sintura te na su rudia. E ta mar’e ku un pida kuerdo na su sintura. Tambe e tabata bisti, en bes di kalambé, un waiki (wayuko). E waiki ta traha di un pida paña di pita òf paña di saku di hariña.
Hende muhé tabata bisti un saya largu ku djèki. Bou di nan saya nan tabata tin un òf dos saya djabou (sombra). Hopi hende muhé tabata bisti un duki riba kabes. Mayoria tabata mara lensu di kabes di madras. E lensu di kabes di madras tabata kolonan hel ku kora. Madras ta nòmber di e tela di lensu for di India.
Tin hende muhé un saya ku blusa ku riba dje un kalke ku manga largu. Riba skouder e ta bisti un shal i riba kabes e duki mara. Na su garganta un kadena ku krus i na pia sandalia.
Lensu di kabes, un herensia afrikano eksitante
Prenda Filingrana
Den seno nan di élite nan tabata bisti paña adaptá na e klima. Mayoria biaha blanku. Esnan mas pudiente tabata bisti paña di satin, seda i felpa. Nan tabata usa krùlnan falsu i flèktu for di Fransia. E hende muhénan tabata bisti sombré ku flor, fruta òf para drecha ku sinta. Nan tabata gusta bisti prenda di oro.
Un prenda hopi konosí tabata filingrana di Kòrsou, un trabou artístiko di drachi plata i oro di flèktu den otro. Nan tabata traha e drachinan di oro ku un otro metal (por ehèmpel koper), pa nan smèlt nan huntu den un malchi chikitu. Den un mashin spesial nan tabata traha drachi fini di klòmpi di oro. Nan tabata usa un tang ku sker chikitu pa traha formanan dekorativo ku nan tabata pega na otro. E resultado ta prendanan di garganta, man, hanger di kadena, broche i renchi orea. E forma di kurason tabata esun mas konosí, i nan tabata yam’e kurason di Kòrsou. E tabata e prenda mas kostoso produsí na Kòrsou. E tabata solamente destiná pa muhénan di famianan mas pudiente. Algun eksepshon tabata e yayanan di famianan riku ku despues di aña di servisio fiel tabata risibí esaki komo regalo. Despues di tempu e prenda aki a bira un símbolo di status i kasi tur pareha hende hòmber tabata kumpra un pa regalá nan pareha.


text:
WILLEMSTAD- 30 di yüni 2015 – Pa di 7 aña konsekutivo Ofisina di Turismo di Kòrsou (CTB) ta honra e mihó graduadonan den sektor di Turismo i Hospitalidat. E award di ‘Dushi Hende’ a bai pa 11 hóben ku a sobresalí dor di terminá nan aña eskolar ku resultadonan ekstraordinario. Na e okashon aki a hiba palabra Minister di Desaroyo Ekonómiko, sr. Stanley Palm i Manager di Departamentu di Produkto sr. Ritzel Godfried.
Tur aña di nobo CTB ta pone lus riba e studiantenan ku a sobresalí den e aña eskolar ku a finalisá. E rekonosementu aki lo mester sirbi pa duna e studiantenan aki un èkstra motivashon pa nan kontinuá hasiendo nan máksimo esfuerso den nan próksimo estudio òf riba merkado laboral turístiko. Tambe e rekonosementu aki lo mester sirbi pa motivá e hóbennan ku aworakí ta siguiendo nan estudio den e direkshon di Turismo i/òf Hospitalidat pa próksimo aña eskolar nan por ta esun ku ta risibí e award di ‘Dushi Hende’. E award di ‘Dushi Hende’ ta para pa 6 balor klave kualnan ta: hospitalidat, servisio, responsabilidat, orguyo, integridat i honestidat.
E hóbennan ku a risibí e award di ‘Dushi Hende’ ta hóbennan ku a bishitá diferente skol lokal i sigui nan estudio di Turismo i/òf Hospitalidat riba nivel di VSBO, SBO òf Bachelor. Ta trata di: Andrew Hatma (CDC), Louvienne van Wessel, Marimar Seales i Shyron Rosalia (Nilda Pinto SBO), Chantelly Pauletta (Jacques Ferrandi VSBO), Qyhaila Perez (Marnix VSBO), Faumiri Helena Frans (FEFFIK), Marsheline Santiroma i Natasha Ledgister (Maris Stella SBO), Edeliënne Kirindongo (Maris Stella VSBO) i Samantha Pikero (ICUC). CTB ta felisitá i yama danki na mayornan i dosentenan ku a guia e hóbennan aki pa nan por a alkansá nan meta. Masha pabien.


text:
E Ofisina di Impuesto Hulanda Karibense ta usa cookies i scripts di Piwik. Nos ta usa e programa di estadístika Piwik pa analisá kua ta e páginanan mas bishitá, kon bishitantenan a subi riba nos website i kua término di búskeda ta usa den nos mashin di buska.
Ku e propósito aki, meskos ku tur website, nos ta kolektá adrès IP di nos bishitantenan. Den asina yamá logfiles esakinan ta keda di file. Ta warda e logfiles pa 5 dia riba e webserver pa asina nan ta disponibel pa Piwik. Despues e logfiles ta keda wardá pa 90 dia únikamente pa motibunan di seguridat i ta wak nan solamente pa e motibu ei so.
E Outoridat Datonan Personal a tuma medidanan pa limitá e posibilidat pa trace bishitante na nos website mas tantu posibel. Nos ta hasi esaki dor di, inmediatamente despues di importá e logfiles den Piwik, tira afó e delaster 2 octet (grupo di sifra) di kada adrès IP. Esaki ta tuma lugá den un memoria temporal, promé ku depositá e adrèsnan IP den Piwik.
Nos ta kolektá e siguiente datonan ku e logfiles:
- cookies;
- adrès IP;
- user agents (browser, operating system);
- término ku a usa pa subi nos website via mashin di buska eksterno;
- término ku a usa pa buska den e mashin di buska riba e website mes;
- lenknan ku a usa denter di e website;
- lenknan ku a usa pa subi nos website.
E datonan aki Piwik ta saka for di e logfiles di e webserver. E logfiles aki ta keda para den e database di Piwik pa 31 dia. Despues ta eliminá nan. E ora ei ta keda solamente un logfile agregá. Esei ta duna nos un reportahe anual tokante bishita riba nos website.
Nos no ta suministrá dato personal na tersera parti, a lo ménos ku esei ta nesesario pa denunsiá echonan kastigabel.


text:
Hunto cu marinierskazerne ta contribui na proyecto di FPNC
Desde dialuna 6 di april te cu diadomingo 12 di April e team di cushina di Dr. Horacio E. Oduber Hospital ta duna asistencia na Marinierskazerne den forma di 200 cuminda pa e banco di cuminda, esta Fundacion Pa Nos Comunidad (FPNC). Esaki ta pa yuda esnan den nos comunidad cu ta pasando den momentonan extra dificil den cuadro di e pandemia mundial aki. Werner Drent, Chef di Hospital, a duna di conoce cu semper tabatin un bon relacion entre Hospital y Marinierskazerne y den e caso aki nan a acerca Hospital tambe pa asina traha hunto pa realisa esaki. Desde 6 di April te cu dia 12 di april e cushina di Hospital lo ta encarga di cushina p’e banco di cuminda cual ta encera un total di 1800 cuminda. Loke Hospital ta colabora cun’e ta 200 cuminda pa dia cu un menu bastante extensor. Tur dia lo tin algo diferente traha cu hopi amor pa nos prohimo. Hospital su cushina tin suficiente luga y capacidad personal pa traha un cantidad grandi di cuminda. Marvin Albertus, Assistent kok di Hospital, hunto cu otro coleganan di cushina ta participando den e proyecto aki. E ta contento di por contribui cu Fundacion Pa Nos Comunidad. “Esaki ta un experiencia hopi dushi, specialmente den e tempo aworaki cu ta dificil pa esnan di menos recurso”, sra Albertus ta conta. Banda di haci nan trabou diario cu ta cushina pa e pashentnan interna, nan ta sinti nan mes hopi bon cu nan ta haya e oportunidad pa yuda comunidad durante e temporada dificil aki. Sigur un satisfaccion pa ful e team di cushina di Hospital.
Su mensahe na comunidad ta pa tin hopi forsa den e tempo dificil aki, keda cas y be safe!


text:
Idioma na Aruba
Manera tur otro idioma na mundo, Papiamento tin su propio gramatica y vocabulario. Pa loke ta trata Papiamento skirbi, ta asina cu desde 1977 Aruba tin su propio ortografia tambe.
Como idioma crioyo e ta di interes pa hopi cientifico rond mundo. Pa Aruba e ta e idioma di comunicacion mas uza, tanto riba caya como den medionan di comunicacion. Pa mas o menos 70% di nos poblacion, e ta idioma materno.
Pa esnan cu no ta papia Papiamento na cas, e ta fungi hopi biaha como e idioma pa comunica cu hende di otro habla. For di un investigacion haci na 1995 (Régine Boekhoudt-Croes), a resulta cu specialmente esnan di habla Hulandes y esnan di habla Spaño ta uza Papiamento pa comunica cu otro.
Papiamento ta herencia cultural di pueblo di Aruba y un simbolo di nos identidad nacional. E ta e idioma cu ta uni nos tur.Scroll To Top


text:
Durante reunion di IPKO un topico cu a bin dilanti tabata e parti cu ta papia na Hulandes y no na Papiamento. Parlamentario di Corsou di TPK a yega di trece e punto dilanti den otro encuentro di IPKO riba e idioma uza cu ta Hulandes. Aunke a uza Papiamento, tin un desbalance ora di debati. E situacion aki a pone e parlamentario di Corsou sinti discriminacion.
Rennox Calmes, parlamentario di Corsou (TPK), a informa despues di mira e actitud dje presidente y algun miembro di Tweede Kamer, el a saca afo cu e no tabata desbalance so. E ta mir’e incluso como un discriminacion.
E ta wak e asina pasobra no ta ayera el a lanta bisa pa ban papia Papiamento. El a cana e caminda manera nan ta considera manera di hende drechi. Tabatin IPKO na Sint Maarten y nan a percura pa trece esey dilanti. Calmes a zorg pa trece e proposicion dilanti y den e presidium nan a atende.
Calmes a splica cu na momento el a lanta pa papia na Papiamento p’e bisa di un palabracion, e ta bira tende e presidente bisa cu tin palabracion cu ta papia Hulandes. E kiermen esey no ta berdad, pasobra nan no a cumpli cu palabracion. E parlamentario a bay wak kico a pasa, aki el a bin haya sa cu Hulanda a manda un contesta pa Sint Maarten so, di cual normal tur comunicacion ta bay hunto. Incluso desde mei te awo tabatin diferente contacto, caminda e presidentenan ta sinta hunto. Esaki tabata un topico, pues e no por a compronde dicon esey no tabata pasando.
Den e carta cu nan a manda pa Sint Maarten, di cual Corsou no a haya, ta bisa cu nan no tin budget y cu logistiek, nan no por a logra cu esaki. Pa su persona esaki simplemente tabata completamente fo’i luga. E kiermen cu no por ta den un luga asina bunita y cu tin tur cos na ordo, por a mira tecnologia di mas moderno. Y awo ta bisa cu no por a percura pa tin un tolk.
E ta haya cu den e sala mes tabatin hende cu por a fungi como tolk. Loke el a gusta biaha pasa na Sint Maarten, nan si a haci esey n’e momento ey.


text:
Lisa Grootheusheidkamp ta sali nr 24 den e ciclismo di ruta
Awe mainta a tuma lugar e Ciclismo di ruta aki na Lima. Lisa Grootheusheidkamp a start contra un total di 36 otro ciclista. Lisa a start bon den e prome round nan y te asta a lidera e careda den e di 3 round.
Na final Lisa a termina na 24 lugar cu un tempo di 2:20.33. Na prome lugar a sali Arlenies Sierra di Cuba cu un tempo di 2:19.49. Na di dos lugar a keda Trinidad & Tobago y na di 3 lugar a termina Mexico.
Por bisa cu Lisa a hasi un bon presentacion aki na Lima y sigur nos lo sigi tende di dje.


text: ORANJESTAD- 2 augustus 2021. Siguiendo e desaroyo di COVID riba e diferente islanan ruman Aruba no tin otro opcion cu agrega Curaçao y Boneiro tambe riba e lista di paisnan di risico halto, debi na e cantidad di casonan activo per capita. E cambio den maneho aki ta significa cu entrante 4 di augustus 2021 tur pasahero (residente y no residente) cu ta proviniendo di Curaçao of Boneiro mester haci un COVID PCR test pa drenta Aruba. Pues lo No por drenta Aruba mas solamente cu un prueba di vacunacion. E PCR test por wordo haci na e pais mes di unda e pasahero ta proviniendo of por haci esaki na Aruba tambe na momento di yegada.


text:
Considera un profiel den e spectrum di autismo. Ta trata di evita e exigencianan di tur dia y ta uza strategia social como elemento pa evita.
Pathological Demand Avoidance (PDA), Pathologische vraagvermijding of na Papiamento: Patologicamente Evita Demanda.
Un profiel PDA di autismo ta nifica cu:
Personanan ta comparti caracteristica di autismo, manera:
• Problema persistente cu comunicacion social y pa interactua, patronchi di comportacion limita y ripititivo, actividad of interes.
• Hopi biaha tin un otro experiencia cu e sentidonan: bista, olfato, smaak, tacto, oido y sensacion interno manera hamber y sed.
Apart di esaki tin tambe hopi di e caracteristicanan importante di un profiel PDA:
• Mustra resistencia y evita e exigencianan di bida.
• Ta uza strategia social como parti di evita.
• Ta presenta manera cu e ta social (por ehempel contacto visual), pero ta haci esaki pa mascara diferencia/ problema pa interactua socialmente y comunica.
• Ta experiencia emocion intenso y cambio di humor.
• Nan ta comodo den actua como un personahe, wega di fantasia.
• Nan tin un focus intenso, hopi biaha e focus ta riba un otro persona (di berdad of ficticio).
• Nan tin necesidad di ta den control, hopi biaha miedo of un respuesta automatico na menasa ta impulsa esaki.
• Acercamento convencional den educacion, enseñansa of apoyo no ta efectivo.
10 cos cu bo mester sa di PDA:
1. Manera a splica ariba, PDA ta un profiel di autismo.
2. PDA por ta presente den e spectrum completo di autismo.
3. Persona cu PDA tin nivel extremadamente halto di ansiedad.
4. Demanda direct of indirect ta ocasiona ansiedad.
5. E comportacion desafiante cu ta mira por ta un ataca di panico.
6. PDA no ta mescos cu ODD (Oppositional Defiant Disorder), AD (Attachment Disorder) of CD (Conduct Disorder).
7. Generalmente strategia tipico di criansa no tin exito cu PDA.
8. Hopi hende tin DA (Demand Avoidance), esaki no ta PDA.
9. E yabi ta, uza e idioma corecto.
10. Mucha cu tin PDA ta bira adulto cu PDA.
Relato completo den bo edicion di Trempan.


text:
Segun resumen diario di Departamento di Salubridad Publico DVG riba desaroyonan di pandemia di Covid-19 na Aruba, ayera tabatin un total di 180 caso activo di e malesa causa pa e virus SARS-CoV-2.
DVG a informa cu cuatro persona a recupera di Covid, y a registra 18 caso nobo di e malesa, di cual dos no ta residente. E cifranan aki ta representa un tasa di positividad entre nos residentenan di dies porciento. E cantidad di fayecido relaciona cu Covid-19 no a conoce aumento y ta keda na 170.
Datonan di DVG ta ilustra casonan nobo di Covid cu un averahe semanal di 15 caso pa dia, y un averahe di tasa di positividad semanal di diesun porciento pa dia.
Actualmente, na Aruba tin 12 persona hospitalisa pa ricibi tratamento pa Covid-19. Di esakinan, 6 persona ta den Unidad di Cuido Intensivo (ICU) mientras cu 16 ta riba piso general. Ademas tin 18 pashent di Aruba actualmente den Unidad di Cuido Intensivo na Colombia pa ricibi tratamento pa Covid.


text:
Si Bo lo ta doño di un empresa grandi, na momento di selecta un directeur, Bo lo scohe pa un persona cu:
• solamente ta popular, sin tin ningun tipo di experencia di maneho;
• no tin e minimo idea con pa traha un presupuesto y ta entrega esey hopi luna laat;
• ta presenta structuralmente presupuesto deficiente cu mas gasto cu entrada;
• no ta practica control di e gasto- y entradanan;
• nunca ta entrega un cuenta anual aproba pa un accountant;
• pa e motibo ey semper ta duna motibo pa duda di su integridad;
• ta tuma mas personal den servicio sin cu tin placa pa cubri e gastonan ey;
• ta tuma personal den servicio sin e cualificashonnan necesario;
• ta ehecuta proyecto cu semper ta costa hopi mas cu a presupuesta y pa cual no ta cla si a uza e placa debidamente;
• pa e motibonan aki tur aña ta causa perdida cu consecuencia cu mester presta mas na banco;
• al fin y al cabo ta hiba Bo empresa na un bancarota sigur? Si pa BO EMPRESA nunca Bo lo scohe pa un director asina, pakico Bo ta scohe SÍ pa GOBERNANTE asina??? Pasobra cada bes atrobe Aruba ta scohe pa e mesun partidonan cu ta comete tipo di gobernashon asina…


text:
Nos selekshon nashonal kategoria U-20 ta na Tampa di promé pa 21 di novèmber durante e Concacaf U-20 championship!
Despues di dianan di training intensivo i un periodo di preparashon ekstenso, awe djarason 31 di òktober, nos selekshon nashonal kategoria U-20 a biaha pa Tampa pa asina kumpli ku nan kompromisonan den e CONCACAF U-20 Championship 2018 ku lo tuma lugá di promé pa 21 di novèmber próksimo aya na Tampa.
Nos selekshon a biaha ku American Airlines den oranan trempan di mainta pa Miami pa despues sigui pa Tampa miéntras nos hungadónan residensiá na Hulanda a sali di Hulanda pa sigui pa Tampa pa kumpli ku nos kompromisinan di e CONCACAF U-20 championship 2018.
Na tur tin 35 pais ku ta kompetí den e kampionato aki i nos a kai den pul F huntu ku El Salvador, Guatemala, Guyana i Cayman Islands.
Skema di weganan:View all matches
Nos selekshon nashonal kategoria U-20 ta konsistí di un grupo di 20 hungadó, di kua mitar ta hungadónan áktivo den nos Kampionato Hubenil i e otro mitar ta nos hungadónan residensiá aya na Hulanda. Nos selekshon ta wòrdu dirigí pa Sr. Ludwig Alberto ku ta e entrenadó di e selekshon aki i Sr. Gersinio Constancia ku ta e asistente di e entrenadó.
Tambe a biaha huntu ku e selekshon Sr. Sherwin Inesia ku ta e masahista di e selekshon, Sr. Roderick Rojer ku ta esun enkargá ku e materialnan, Sr. Marcelo Pisas ku ta entrenadó di e porteronan, Sr. Ramfis Filet ku ta e dòkter di nos selekshon i e hefe di delegashon ta Sr. Shaheen Elhage, miembro di direktiva di FFK.
Nos selekshon ta konsistí di e siguiente hungadónan:
CONCACAF U-20 Championship 2018View all players
FFK ta deseá nos selekshon di U-20 tur klase di éksito i tin sigur ku nan lo sa di hasi un bon trabou na Tampa durante e CONCACAF U-20 Championship 2018.


text:
Servisio pa Obra Públiko ta e organisashon di Gobièrnu di Kòrsou ku ta responsabel pa kùrmentu di ketelnan di stom.
Kompanianan manera PDVSA, DOK, Wasserij, Bakerij, Aqualectra ets ta usa ketelnan di stom i tankinan di preshon.
Den un ketel tin hopi energia konsentrá ku ta bou di hopi preshon. Si e material di e ketel no por soportá e preshon ku tin den dje, e ketel por eksplotá. Pa evitá esaki, Servisio pa Obra Públiko mester kùr tur ketel i tanki di stom na Kòrsou. Kùrmentu di ketelnan di stom ta bai segun reglanan di seguridat vigente ku Servisio pa Obra Públiko ta determiná.
Proseso di kùr
Na momentu ku un kompania ke kuminsá usa un ketel di stom i tanki di preshon, e mester tuma kontakto ku Servisio pa Obra Públiko pa e proseso di kùr por kuminsá. Funshonario nan di Servisio pa Obra Públiko ta traha un sita ku e kompania pa nan bai kontrolá e ketel di stom. Si tin detayenan tékniko pa ku seguridat di e ketel di stom ku no ta bon, e funshonario ta pidi e kompania pa hasi e kambionan nesesario na e mashin.
Unabes ku e kompania hasi e kambionan, e funshonario ta regresá pa hasi e kòntròl final i kùr e ketel di stom. E kompania ta risibí un dokumento komo prueba ku su ketel di stom ta di kùr. E dokumento aki ta válido pa 1 aña. despues di un aña, Servisio pa Obra Públiko mester bolbe bin pa kùr e ketel di stom. E proseso aki ta pa garantisá ku e ketel di stom ta keda den un estado optimal. Servisio pa Obra Públiko ta manehá un registro di tur ketel di stom ku tin na Kòrsou.
Na momentu ku bini un ketel di stom nobo, esaki ta keda registrá mesora. Ora ku un ketel di stom Sali for di servisio, esaki tambe ta keda registrá.
Servisio pa Obra Públiko ta vigilá tambe e valides di e dokumento di kùr di kada ketel di stom pa por kontrolá esaki na tempu.


text:
WILLEMSTAD- 28 di febrüari 2020 – Resientemente Ofisina di Turismo di Kòrsou (CTB) huntu partnernan di sektor privá a partisipá na otro grandioso New York Times Travel Show. E feria mas grandi di Nort Amérika a tuma lugá na Jacob K. Javits Convention Center na New York. E aña aki a selebrá e di 17 edishon di New York Times Travel Show ku un biaha mas a resultá hopi eksitoso akaparando atenshon di mas ku 35.568 partisipante inkluyendo 11.750 for di industria komersial di biahe i otro 23.000 bishitante ku a disfrutá di mas ku 747 organisashon for di 176 pais ku a ekshibí nan destinashon i produktonan.
Durante di e feria aki bishitantenan ta haña un bista mas serka di destinashonnan doméstiko i internashonal. New York Times Travel Show ta un oportunidat perfekto pa familiarisá ku destinashonnan ku ta ofresé eksperensianan di biahe úniko, manera Kòrsou! E show a ranka sali ku e Travel Industry Conference ofresiendo un programa di training amplio, spesialmente pa agentenan di biahe i miembronan di prensa. E aña aki a enfoká riba e tema, “Focus on the Caribbean”. CTB a duna un presentashon den kual a informá miembronan di prensa i agentenan di biahe tokante di e diferente festivalnan i otro aktividatnan riba nos kalendario di evento. Despues di e konferensia a habri porta di e sala di ekshibishon pa duna inisio na New York Times Travel Show 2020.
Riba e di dos i di tres dia a habri e feria pa públiko, kaminda e tim di Kòrsou a duna tur ku a bishitá e stènt di Kòrsou informashon tokante nos isla, akomodashonnan i tur loke tin di hasi na Kòrsou i spesialmente loke ta hasi nos destinashon úniko. Klaro, tambe a promové e buelo direkto for di JFK ku Jetblue i e buelo for di Newark ku United. Tur ku a bishitá e stènt por a registrá ku chèns di gana un biahe pa Kòrsou i premionan di e hotèlnan partisipante dor di usa e ‘reality goggle’ di Kòrsou kual ta un tipo di brel ku imágen virtual ku ta duna un impreshon di nos isla.
CTB ta gradisí partnernan di sektor privá, Acoya Curaçao Resort, Villas & Spa, Avila Beach Hotel, Corendon Mangrove Beach Resort, Curaçao Marriott Beach Resort, Dreams Curaçao Resort, Spa & Casino, Kontiki Beach Resort, Livingstone Jan Thiel Resort, Oasis Coral Estate Beach, Dive & Wellness Resort, Papagayo Beach Resort, Renaissance Curaçao Resort & Casino i Suncape Curaçao Resort, Spa & Casino pa nan partisipashon. E show a resultá un oportunidat fantástiko pa promové Kòrsou!


text:
Diaransona anochi den stadion Guillermo P. Trinidad tabata tin continuacion di campeonato regular di AVB ora cu e pumanan di Piedra Plat esta Sv Britannia Total Finace a topa cu e orguyonan di Noord esta Bubali. E wega tabata di suma importancia pa Bubali door cu Bubali mester di un victoria pa acumula punto pa por drenta como e di 4 clasificado den e playoff. Tanto Britannia Bright Bakery, RCA y Dakota ta clasifica caba y tur tres team ta preparando nan mes pa playof final.
Den e oncena di Bubali nos por a wak algun cara nobo especialmente den e parti ofensivo y di e forma aki Bubali kier forsa drenta play despues cu Bubali no tabata tin un bon prome rond pero den di dos rond a bin por la goma. Dene oncena di Britannia Sports4all nos a haña falta di dos hungador estelar cu ta Renier Paraez y Johnatan Ruiz, mientras cu nos a wak siman pasa e regreso di Marvin Hous y e siman aki nos a wak e regreso di Luis “Coco” Estrada. E 11 hungadornan cu a cuminsa wega pa Britannia Gatorade / Vitamalt ta; Kendrick Dania, Luis Murillo, Pierre Estiverne, Theric Ruiz, Carl Geerman, Danni Mozo, Luis Estrada, Margin Kock, Carlos Caro, Seba Montoya y John Lugay. Como reserve tabata; Lionel Kaarsbaan, Rodymar Paesch, Jean Claude Farro, Jean Marc Farro, Pheadric Baromeo y Marvin Hous.
E wega ta bin caba cu score di 2-0 pa Britannia cual golnan a wordo anota pa Sebastian Montoya na di 44 minut di e prome tempo y pa Marvin Hous na di 90 minut di dos tempo. Cambionan pa Britannia Frisian Flag tabata; Marvin Hous na lugar di Carlos Caro, Rodymar Paesch pa John Lugay, Jean Marc Farro pa Carl Geerman y Jean Marc Farro na lugar di Danni Mozo. Cu e vitoria aki Sv Britannia Gotarade / Total Finace ta alcansa 43 punto faltando 2 wega pa finalisa e di dos roun, cual weganan ta contra di Dakota y RCA. Un pabien na e pumanan di Piedra Plat cu otro 3 punto.


text:
ORANJESTAD,Aruba
Un publico grandi a disfruta den bon ambiente y trankilidad
E celebracion di Dia di Betico a resulta exitoso. Dos evento dedica na e gran estadista arubano G.F. Betico Croes. Un programa bon coordina pa ambos evento tanto pa e Manifestacion Cultural cu a tuma luga diabierna anochi 24 di januari como tambe e Acto Protocolar diasabra 25 di januari parti mainta. E asistencia di parti comunidad tabata grandi tanto diabierna como diasabra, un plaza cu un publico grandi. Pa tur cos por a cana bon, coordina y cu e seguridad necesario pa e invitadonan y tur esnan presente Comision Celebracion Dianan Nacional igual cu añanan anterior a haci uso di un paar di agente di seguridad pa e dos eventonan aki, como tambe pa vigila e equiponan cu mester a permanece riba Plaza Betico. Como organisacion responsabel ta nos deber pa percura pa un bon coordinacion di e evento y seguridad di invitadonan y tur esnan presente, cual ta un exigencia ora cu ta organisa evento cu un masa di publico.
Un danki na un y tur pa haci e eventonan aki posibel especialmente na Gobierno di Aruba, Departamentonan, tur musico, artista y cantantenan, prensa como tambe tur instancia cu a brinda nan servicio pa a haci e eventonan aki sublime y exitoso.
E comunidad a demostra su gran aprecio y stimacion pa nos Libertador Betico Croes pa cual Comision Celebracion Dianan Nacional ta felicita e pueblo pa celebra Dia di Betico na un bunita forma y ehemplar.


text:
ORANJESTAD,Aruba
Parlamentario Alan Howell a haci un compromiso cu pueblo, unda e ta para pa bienestar y proteccion di pueblo den tur sentido. Di e forma aki el a informa cu e ta bay propone den e siguiente reunion publico pa bari for di mesa e boet di 50% ora paga number di auto laat.
Howell ta expresa cu ta un berdad cu nos tin cu haci nos best y mester tin e disciplina pa paga nos cosnan na ora. Pero, di otro banda, un boet di 50% den e tempo preta aki ta casi imposibel.
Na mes momento e ta splica cu e medida aki, di cobra un boet asina halto ta algo cu a wordo tuma door di gobierno di AVP. Na aña 2016 gobierno anterior a cambia e ley pa loke ta trata pago di number di auto entrante 1 di januari 2017. E cambionan haci tabata cu ultimo fecha di pago antes tabata 15 februari, nan a cambi’e pa 31 januari, antes por a paga den 4 pago, nan a cambi’e pa paga den 2 pago so y antes no tabata existi boet, nan a bin cu boet di maximo 100%, y den practica a baha e boet pa 50%.
Teniendo na cuenta e situacion aki, Alan Howell lo bay propone den e proximo reunion publico den Parlamento pa elimina e boet asina pisa ora paga number di auto laat.


text:
Lab de Med te felisita Churandy Martina i amigunan ku inisiativa di Speed Camp
Willemstad- Laboratorio de Medicos (Lab de Med) ku orguyo ta mira bèk riba e speed camp ku Churandy i amigunan a organisá pa komparti nan konosementu ku e hóbennan di Kòrsou. Mas di 82 hóben djaweps 28 di desèmber último a reuni riba pista di Stadion Ergilio Hato pa siña di nos estreanan ku ta hasi ekstrago riba nivel mundial. Churandy Martina, Liemarvin Bonevacia, Hensley Paulina i Terrence Agard a kompiná pa trese un tremendo klinika pa nos muchanan. Lab de Med ta kere den nos talentonan i ta konsiderá deporte komo un medio ekselente pa krea hóbennan salu ku den futuro ta krese bira streanan den na propio forma.
Ekselensha i profeshonalismo, banda di bon servisio, ta importante pa Lab de Med. Inisiativanan manera speed camp banda di ta duna e mucha e oportunidat pa na un forma alegre pero praktiko atkerí konosementu i habilidat, tambe di topa ku nan idolonan personal. E último aki ta di hopi balor pa e hóben, ya ku e ta krese ku un ambishon haltu i e gana di perservera pa e tambe bira manera e idolonan ku ela konose personal. Di otro parti mester elogia e forma ehemplar ku Churandy i su amigunan, na un forma habri, a dedika tempu i energia pa hasi e speed camp un éksito rotundo.
“Ta ku plaser nos a partisipá i kontribuí na e speed camp organisá pa Curaçao Athletic Development Foundation i Churandy i amigunan. Nos ta kontentu di por aporta na desaroyo di nos hóbennan. Lab de Med ta kompromete ku e inisiativa aki i ta konvensi ku esaki lo bira algu fiho riba kalendario ku aun mas hoben probechando di siña di nos mihónan riba pista den mundu“ Rudy Le Blanc gerente di Lab de Med a bisa.


text:
WILLEMSTAD- 29 di sèptèmber 2021 – Resientemente Ofisina di Turismo di Kòrsou (CTB) a organisá dos seminario bou di e nòmber ‘E futuro di turismo ta AMI!’ ku e meta pa ekipá taksistanan ku e hèrmèntnan nesesario pa por duna servisio di kalidat na e turistanan ku ta skohe pa bishitá nos pais. Taksistanan ta forma parti importante di e kadena di servisio ku ta keda duná na nos turistanan. Riba base regular CTB sa organisá seminarionan i seshonnan informativo pa ‘frontliners’ den turismo mirando e ròl importante ku kada unu tin den e manera kon e turista ta eksperensiá e totalidat di e produkto turístiko. Pa e dos promé seminarionan a skohe pa konsentrá riba e grupo di taksistanan.
Minister di Desaroyo Ekonómiko, sr. Ruisandro Cijntje a kompartí palabranan di enkurashamentu ku e partisipantenan ku tabata presente den e promé seshon, miéntras CEO di CTB sr. Paul Pennicook a hiba palabra durante e di dos seshon kaminda e tambe a motivá e partisipantenan konsiderando e ròl importante ku kada unu tin komo ‘frontliners’ den e industria di turismo. Un total di 72 taksista a partisipá na e seminarionan. Pa e partisipantenan e seminario aki a ofresé un tremendo oportunidat pa nan sigui desaroyá nan abilidatnan i siña aspektonan nobo pa alsa e nivel di servisio na nos turistanan. E seminario a keda diseñá pa Nostra Growth.
E partisipantenan a inkluí representantenan di Sindikato Uní di Shofùr di Taxi (SINUSTA), Thirty Steps Association (TSA), Luxury Taxi Services Curaçao i Sindikato Transporte Optimalisa (STO). CTB ta gradisí tur partisipante pa nan partisipashon aktivo na e seminario i ta konta ku nan lo bai hasi bon uso di e konosementu atkerí den nan trabou diario.


text:
Glenbert
Croes
Candidato #4
Mi nomber ta Glenbert François Croes, yiu di Glenda y Betico Croes. Desde 2018 mi ta felizmente casa cu mi señora Erika cu ken mi a forma mi hogar di homber y muhe y 4 yiu.
Como e yiu di Betico, nos a pasa gran parti di nos hubentud activo den e mundo politico te 1982 ora cu mi a bay studia den exterior. Mi tata semper a papia cu nos y envolve nos den su caminda di lucha pa libertad.
Despues di a gradua den Business Management na Webster University, Leiden Hulanda, mi a regresa Aruba. Mi prome funcion laboral tabata di ‘Junior Loan Project Officer’ na Aruba Investment Bank.
Despues di tabata pa 8 aña activo den politica como Parlamentario y Gobernante, mi a retira for di politica na aña 2005 y a haci mi dos yiunan Lara y Thiara e prioridad den mi bida.
Politica semper a keda mi pasion y na 2013 mi a haya e oportunidad pa haci un re-entrada den politica como candidato nr. 29 riba lista di MEP. Den mi prome salida como e ultimo candidato riba lista, mi a obtene 2369 voto y a bira representante di Pueblo den Parlamento.
Na 2017 mi a haya e confiansa di 2491 votador. Esey t’e aña cu MEP a drenta Gobierno y Lider di nos Partido Evelyn Wever Croes a pone su confiansa den mi designando mi e cartera di Asunto Social y Labor.


text:
CDC na Merka ta alertá pa Zika na Saba.
E sentro CDC (Centre for Desease Control And Prevention) na Merka a emití djamars 26 di yüli último un atvertensia di biahamentu pa Saba. Siguiendo e echo di transmishon lokal di e sangura ku ta sòru pa e infekshon viral Zika, e sentro a konsiderá importante pa saka un alerta. Transmishon lokal di e sangura kier men ku sanguranan den e área ta infektá ku e viro di Zika i ta plamando esaki bou di e pueblo. Ya ku prinsipalmente ta sanguranan ta plama e viro di Zika, CDC ta rekomendá esnan ku biaha pa Saba, pa nan protehá nan mes kontra di mordé di sangura. Sanguranan ku ta plama e viro di Zika ta morde mas agresivo den oranan di dia. Nan ta morde anochi tambe. No tin bakuna òf remedi pa e viro di Zika. E mihó manera pa evitá e infekshon ku e viro di Zika ta di prevení mordé di sangura. Tin algun biahero den e áreanan kaminda tin e viro di Zika, ku por ta infektá ku e viro, pero tin bia nan lo no bira malu mesora, sino te ora nan regresá nan pais. Tin e posibilidat eksistente ku por pasa e viro aki atraves di relashon seksual, pa kual motibu CDC ta pidi biaheronan prinsipalmente pa tene bon kuenta ku esaki.


text:
Kazèrne Militar Suffisant dekretá komo zona prohibí pa drone.
KOMUNIKADO DI PRENSA 020 / 2021
17 yanüari 2021
Kazèrne Militar Suffisant dekretá komo zona prohibí pa drone.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Relashoná ku e kaso ‘Maximus’ ku lo tuma lugá den e periodo di 18 pa 29 di yanüari
2021 na Kazèrne Militar na Suffisant, pa medio di un dekreto ministerial, e zona ei a
keda temporalmente dekretá komo prohibí pa drone.
Esei ta enserá ku durante di e periodo di 17 di yanüari pa 00.00’or i 31 di yanüari
2021 pa 23.59’or, no ta permití ningun drone bula riba e área aki ku eksepshon di
esnan di e outoridatnan konserní, den kuadro di seguridat.
Alabes polis ta pidi tur persona ku durante di e periodo ei mester trafiká den e área
rondó di e kazèrne, pa sigui instrukshonnan estriktamente duná dor di outoridat.


text:
Janella a inicia den e mundo di fitness spontaneamente atrabes di un concurso, cu e no a logra completa pero toch el a sigui cu su membrecia den e gym. Na principio e tabata mas un sugerencia pa e join un gym, pero na caminda el a namora y el a bira parti di su bida. E ta encanta train pa varios motibo y tur e diferente motibonan aki ta varia den cada etapa di su bida.
Tempo cu el a cuminsa train e tabata pa mantene un ritmo mientras e tempo cu e tabata studia afo, training tabata algo cu e ta haci apart di studia. Tempo cu el a drenta den e mundo corporativo cu su MBA den man, training tabata loke mas tabata dune trankilidad. Despues di su dos partonan esey ta loke e mester a haci pa yude perde algo di e peso, cu el a gana durante su embarasonan. Den poco tempo Janella a ripara cu traha tempo mester ta un prioridad, ya cu e mamanan semper ta pone nan mesun deseo- y necesidadnan un banda pa e yiunan y famia. Esaki no ta un tarea facil pasobra ta dificil pa kita tempo di e famia y sigui ser e miho pa nan bienestar. E unico forma ta acumulando forsa y realisa cu pa ser miho mayor, bo mester ‘lead by example’ y sinti bo bon tambe!


text:
Ronda di consulta organisa door di Gobernador Alfonso Boekhoudt a cuminsa dialuna pa 9’or di mainta ora cu el a ricibi presidente di e organo consultativo Raad van Advies Frits Goedgedrag. Esaki ta un procedura normal despues di cada eleccion.
RvA ta un di e organonan di conseho di Gobierno y nan rol ta pa duna Gobernador nan pensamento di kico lo mester sosode y pakico. Pero tambe riba kico e Informado y Formdo mester bay concentra nan mes.Despues di e eleccion di diabierna, nan a reuni internamente pa yega na e mensahe cu nan ta hiba pa Gobierno.
Goedgedrag a enfatisa cu nan ta duna conseho y no ta semper Parlamento of Gobierno ta sigui nan consehonan. “Nos no ta contrincante di Parlamento of Gobierno. Nos ta duna nos conseho basa riba nos conocemento. Na Hulanda Raad van State ta pasa aden cu den casonan Gobierno ta sigui nan consehonan of no.
Nos ta biba den un pais democratico y esey sa sosode. Nan no ta obliga pa sigui nos conseho,” Goedgedrag a bisa.E presidente di RvA a bisa cu e no ta mete su mes den nada politico y ora cu pidi nan opinion, ta duna conseho, pero aworaki nan no ta hacie publicamente pasobra ta den proceso ainda.


text:
Kralendijk- E kompania di aviashon hulandes KLM a lansa awor KLM Holidays. Bou di e nòmber ei e kompania ku ofrese pakete di fakansi, ku ta inkluí entre otro buelo i hotèl entre otro pa islanan Aruba, Kòrsou, Boneiru i St. Maarten.
Ku e inisiativa nobo KLM no ke ta solamente un kompania di aviashon ku ta transportá hende, pero tambe ku ta fungi komo ’tour operator’. Otro kompania ku ta bendiende pakete kompleto, no ta mashá kontentu ku e desaroyo aki, pasombra ta mira ku KLM ta kuminsá kompetí ku nan.
E maneho di pakete di fakansi lo wòrdu manehá dor di e kompania AirTrade, den kual KLM a kumpra un parti for di aña pasá.